title: Marián Dávidík

text: Marián Dávidík (s. 18. marraskuuta 1977 Dolný Kubín) on slovakialainen suunnistaja. Seuratasolla hän edustaa Tampereen Pyrintöä. Aikaisemmin hän edusti Halden SK:ta sekä Modum O-lagia.


title: Marián Dávidík

text: Nuorten MM-kilpailuissa Govorassa 1996 Dávidík voitti hopeaa viestistä. Seuraavana vuonna nuorten MM-kilpailuissa Leopoldsburgissa hän voitti pronssia pitkältä matkalta ja viestistä. Truskavetsin EM-kilpailuissa 2000 Dávidík voitti hopeaa normaalimatkalla. MM-kilpailuihin hän on osallistunut vuosina 1997–2008. Parhaana henkilökohtaisena sijoituksenaan MM-kilpailuissa hän on kahdesti sijoittunut kuudenneksi: Rapperswil-Jonassa 2003 keskimatkalla ja Olomoucissa 2008 pitkällä matkalla.


title: HMS Forester (H74)

text: HMS Forester (viirinumero H74) oli Britannian Kuninkaallisen laivaston F-luokan hävittäjä, joka palveli toisessa maailmansodassa.


title: HMS Forester (H74)

text: "HMS Forester" liitettiin palvelukseen otettaessa F-luokan hävittäjistä muodostettuun Kotilaivaston 6. Hävittäjälaivueeseen, joka numeroitiin uudelleen toukokuussa 1939 8. Hävittäjälaivueeksi.


title: HMS Forester (H74)

text: "HMS Forester" upotti 20. syyskuuta 1939 yhdessä "HMS Fortunen" kanssa syvyyspommein Saksan laivaston sukellusveneen "U-27" ().


title: HMS Forester (H74)

text: Saksan laivaston taisteluristeilijät "Scharnhorst" ja "Gneisenau" upottivat 23. marraskuuta aseistetun kauppalaivan "HMS Rawalpindin", joka kuitenkin ehti ilmoittaa kohtalostaan radiolla. Kotilaivasto määräsi Clydestä vahvan osaston merelle kohti Norjan rannikkoa katkaisemaan saksalaisten paluutien. "HMS Forester" oli osaston mukana suojaamassa raskaita yksiköitä. Osasto ei kuitenkaan havainnut kohdettaan, vaan palasi kotisatamaan.


title: HMS Forester (H74)

text: "HMS Forester" osallistui Norjan taisteluihin 8. Hävittäjälaivueen mukana. Alus osallistui Narvikin toiseen taisteluun.


title: HMS Forester (H74)

text: Alus liitettiin 1940 laivueen mukana Force H:hon Gibraltarille.


title: HMS Forester (H74)

text: "HMS Forester" pelasti 8. maaliskuuta 1941 merestä 144 sukellusvene "U-124":n upottamien "Lahoren" ja "Tielbankin" miehistöjenjäsentä. Alus pelasti myöhemmin yhdessä "HMS Faulknorin" kanssa vielä 107 pelastunutta saman sukellusveneen torpedoimalta "Nardanalta".


title: HMS Forester (H74)

text: Alus upotti 18. kesäkuuta 1941 yhdessä "HMS Faulknorin", "HMS Fearlessin", "HMS Foresightin" ja "HMS Foxhoundin" kanssa syvyyspommein Cadizista länteen sukellusvene "U-138":n ().


title: HMS Forester (H74)

text: "HMS Forester" palasi 1942 Englantiin, jossa se liitettiin Kotilaivastoon suojaamaan Jäämeren saattueita. Alus palasi kuitenkin 1943 Välimerelle, jossa se osallistui Salernon maihinnousun suojaamiseen ja Aegeianmeren taisteluihin. Alus määrättiin kuitenkin palaamaan Pohjois-Atlantille Jäämeren saattueiden suojaksi. Saattue tehtävät kuitenkin keskeytyivät aluksen osallistuessa Normandian maihinnousuun.


title: HMS Forester (H74)

text: Alus upotti 10. marraskuuta 1944 yhdessä Kanadan laivaston "HMCS St. Laurentin", "HMCS Owenin" ja "HMCS Swansean" kanssa syvyyspommein Pohjois-Atlantilla sukellusvene "U-845":n ().


title: HMS Forester (H74)

text: Alus upotti 20. elokuuta 1944 yhdessä "HMS Wensleydalen" ja "HMS Videtten" kanssa syvyyspommein Englannin kanaalissa sukellusvene "U-413":n ().


title: HMS Forester (H74)

text: "HMS Forester" myytiin romutettavaksi 22. tammikuuta 1946 ja se saapui Rosythiin kesäkuussa 1947.


title: Taal

text:
Taal on 400 metriä korkea tulivuori Luzonin saarella, Filippiineillä ja se sijaitsee noin 50 kilometriä Manilasta etelään.
Se on edelleen aktiivinen. Viimeisin tuhoisa purkaus on sattunut 15. toukokuuta 1754. Sekä tulivuoren kraatterin ympärillä että sisällä on järvi. Sisemmän järven keskellä on vielä pieni saari.


title: Lou Donaldson

text: Lou Donaldson (s. 1. marraskuuta,1926, Pohjois-Carolinan Badin) on yhdysvaltalainen jazz-saksofonisti, joka tunnetaan soul jazzin edustajana. Hänen monet kappaleensa noudattavat soinnuiltaan blueskaavaa. Alkuaikoinaan hän soitti be bopia ja oli tyyliltään monien aikalaistensa tavoin hyvin Charlie Parker -vaikutteinen.


title: Lou Donaldson

text: Vuonna 1952 hän pääsi levyttämään bebop -suuruuksien, kuten vibrafonisti Milt Jacksonin ja pianisti Thelonious Monkin, kanssa. Seuraavana vuonna Donaldson levytti trumpetisti Clifford Brownin ja rumpali Philly Joe Jonesin kanssa. Muita yhteistyökumppaneita olivat trumpetisti Blue Mitchell, pianisti Horace Silver sekä rumpali Art Blakey, jonka kvintettiin Donaldson kuului.


title: Lou Donaldson

text: 1960-luvulla Donaldson oli soul jazzin tunnetuimpia nimiä ja levytti suosittuja levyjä omissa nimissään, kuten vuoden 1967 "Alligator Boogaloo".


title: HMS Fortune (H70)

text: HMS Fortune (viirinumero H70) oli Britannian Kuninkaallisen laivaston F-luokan hävittäjä, joka palveli toisessa maailmansodassa.


title: HMS Fortune (H70)

text: "HMS Fortune" liitettiin palvelukseen otettaessa Kotilaivaston 6. Hävittäjälaivueeseen, joka nimettiin toukokuussa 1939 8. Hävittäjälaivueeksi.


title: HMS Fortune (H70)

text: Alus upotti 22. syyskuuta 1939 yhdessä "HMS Foresterin" kanssa Saksan laivaston sukellusveneen "U-27":n Hebridien länsipuolella. Alus upotti 20. maaliskuuta 1940 sukellusvene "U-44":n Shetlannin pohjoisrannikolla.


title: HMS Fortune (H70)

text: "HMS Fortune" osallistui 1940 Norjan rannikon sotatoimiin. "HMS Forester", "HMS Fury" ja "HMS Foresight" määrättiin 18. toukokuuta Humberiin ja alukset liitettiin 26. toukokuuta Noren komentajan alaisuuteen


title: HMS Fortune (H70)

text: Alus siirrettiin laivueen mukana Force H:hon Gibraltarilla.Alus osallistui 30. elokuuta Force H:n mukana operaatio Hatsiin. Force H:sta liitettiin taistelulaiva "HMS Barham", taisteluristeilijä "HMS Resolution", lentotukialus "HMS Ark Royal", hävittäjät "HMS Faulknor", "HMS Fury", "HMS Fortune", "HMS Forester", "HMS Greyhound", "HMS Inglefield", "HMS Eclipse", "HMS Escapade" ja "HMS Echo" Force M:ään tehtäessä epäonninen hyökkäys Dakariin.


title: HMS Fortune (H70)

text: Alus oli suojaamassa 6. marraskuuta Atlantilla "HMS Renownia" ja "HMS Barhamia" yhdessä "HMS Firedraken", "HMS Furyn" ja "HMS Greyhoundin" kanssa, kun osasto havaitsi viisi Vichyn Ranskan laivaston hävittäjää merellä. Alus suojasi operaatio Coatissa Välimeren laivastolle toimitettuja täydennysaluksia niiden purjehtiessa Sisilian kapeikossa. Se oli suojaamassa 15. marraskuuta operaatio Whitessa "HMS Argusta" sen toimittaessa lentokonetäydennyksen Maltalle.


title: HMS Fortune (H70)

text: "HMS Fortune" osallistui operaatio Hidessä "HMS Malayan" ja muutaman muun aluksen siirtoon Maltalta länteen. Force H:n lähettäessä voimaakkaan laivasto-osaston suojaamaan Atlantilla olevaa saattuetta WS5A "HMS Fortune" oli hävittäjäsuojan mukana.Operaatio Excessiin alus osallistui Group 1:ssä suojaten "HMS Ark Royalia".


title: HMS Fortune (H70)

text: "HMS Fortune" suojasi 3. maaliskuuta 1941 yhdessä "HMS Fearlessin" ja "HMS Duncanin" kanssa "HMS Ark Royalia" koulutettaessa uusia lentäjiä toimimiseen lentotukialuksella. Alus oli suojaamassa "HMS Ark Royalia" Biskajan lahdella Alus suojasi 1. huhtikuuta operaatio Winchissä "HMS Ark Royalia", tukialuksen toimittaessa lentokonetäydennyksen Maltalle.


title: HMS Fortune (H70)

text: Alus siirrettiin 19. helmikuuta 1942 Itäiseen laivastoon yhdessä "HMS Foxhoundin" kanssa, kunnes ne siirrettiin 1943 puolessa välissä takaisin Englantiin.


title: HMS Fortune (H70)

text: "HMS Fortune" siirrettiin 31. toukokuuta 1943 Kanadan laivastolle nimellä HMCS "Saskatchewan". Alus palveli suojaten Pohjois-Atlantin saattueita osana 11., 12. ja C3 saattajaosastoja, kunnes se siirrettiin kesäkuussa 1944 Normandian maihinnousun suojaamiseen. Operaation päätyttyä alus palveli Atlantin saattueiden suojaamiseen. Alus sijoitettiin poistolistalle 28. tammikuuta 1946.


title: Eläinpuolue

text: Eläinpuolue (, PvdD) on eläinten oikeuksia Alankomaissa ajava poliittinen puolue. Se perustettiin vuonna 2002. Vuoden 2003 vaaleissa puolue ei vielä päässyt edustajainhuoneeseen. Paikkaa ei myöskään tullut Euroopan parlamentissa vuoden 2004 vaaleissa. Vuoden 2006 vaaleissa edustajainhuoneeseen kuitenkin pääsivät puolueesta Marianne Thieme ja Esther Ouwehand. Senaattiin tuli vuonna 2007 lisäksi valituksi Niko Koffeman. Puolueella on siis parlamentin alahuoneessa kaksi paikkaa 150:sta ja ylähuoneessa yksi paikka 75:stä. Vuoden 2007 vaaleissa valittiin myös eri provinssien parlamentteihin kaikkiaan yhdeksän Eläinpuolueen poliitikkoa.


title: Eläinpuolue

text: Eläinpuolue asetti ehdokkaita myös vuoden 2009 europarlamenttivaaleihin, mutta ei saanut yhtään paikkaa. Äänistä puolue sai 3,46 %. Kärkiehdokkaana oli Natasja Oerlemans.


title: Eläinpuolue

text: Uskonnottomat tahot ovat esittäneet puoluetta kohtaan kritiikkiä. Thieme ja Koffeman ovat seitsemännen päivän adventisteja, ja Thieme on esittänyt Aatamin ja Eevan olleen alun perin kasvissyöjiä. Esimerkiksi Maarten 't Hart jopa vaati Thiemeä ja Koffemania lähtemään puolueesta heidän uskontonsa takia. Thieme pitää puoluetta kuitenkin sekulaarina eikä katso sen sanoman olevan sidoksissa mihinkään uskonnolliseen vakaumukseen.


title: Eläinpuolue

text: Marianne Thieme on puolueen puheenjohtaja ja toimii myös edustajainhuoneessa puolueen parlamenttiryhmän puheenjohtajana.


title: Eläinpuolue

text: Puolue on muun muassa esittänyt uskonnollisten rituaaliteurastusten kieltämistä lailla.


title: Omar Nasiri

text: Omar Nasiri on 1960-luvulla syntyneen marokkolaisen vakoojan pseudonyymi. Hän soluttautui al-Qaidaan ja toimi tämän koulutusleireillä Afganistanissa välittäen tietoja Britannian ja Ranskan tiedustelupalveluille. Hän väitti BBC haastattelussa 16. marraskuuta 2006, että Britannian tiedustelupalvelua varoitettiin 1990-luvun puolessa välissä al-Qaidan uhasta, mutta britit eivät toimineet tarpeeksi nopeasti. Hän myös väittää leirillä tapaamansa Ibn al-Shaykh al-Libin antaneen tarkoituksella kuulusteluissa Yhdysvalloille virheellistä tietoa yllyttääkseen näitä syrjäyttämään Saddam Husseinin vallasta, jotta al-Qaida saisi Irakin jihadistiseksi tukikohdakseen.


title: Omar Nasiri

text: Nasiri on kirjoittanut kokemuksistaan vakoojana teoksen "Jihadin sydämessä: elämäni al-Qaidan taistelijana ja sen vakoojana", jossa hän kertoo yksityiskohtaisesti elämästään Belgian maanalaisessa terroristitoiminnassa, Afganistanin leireillä sekä Britannian radikaaleissa muslimiyhteisöissä. Osa kirjan yksityiskohdista on kuitenkin muutettu kirjailijan ja tämän läheisten suojelemiseksi.


title: Demos

text: Demos () oli antiikin Kreikassa Attikan eli Ateenan kaupunkivaltion muodostaneen alueen osasta käytetty nimitys. Demokset olivat antiikin Ateenan kaupunginosia tai muualla Attikassa sijainneita kaupunkeja, kyliä tai esimerkiksi kyläryhmiä. Kukin demos kuului johonkin Attikan fyleen eli ”heimoon” sekä johonkin fylen kolmesta trittyksestä.


title: Demos

text: Demokset vaikuttavat olleen olemassa alun perin yksinkertaisina maa-alueiden jakoina Attikan maaseudulla. Perinteen mukaan Attika koostui kuningas Kekropsin ajalla 12 kylästä ("komos") tai kaupungista ("polis"), jotka Theseus yhdisti ("synoikismos") Ateenaksi. Nämä asutukset olivat Kekropia (= Ateena), Tetrapolis (= Marathon, Trikorythos, Probalinthos, Oinoe), Tetrakomoi (= Pireus, Faleron, Ksypete, Thymaitadai), Epakria, Dekeleia, Eleusis, Afidna, Thorikos, Brauron, Kytheros, Sfettos ja Kefisia. Näistä Kekropia, Brauron ja Epakria eivät myöhemmin olleet demoksia; ei myöskään Tetrapolis ja Tetrakomoi, mutta kukin niiden jäsenistä oli.


title: Demos

text: Varhaisten demosten määrää ei tiedetä, mutta niitä oletetaan olleen alle 70. Demoksilla oli alun perin oma hallinto, prytaneion ja bule eli neuvosto. Attikan yhteenliittämisen seurauksena demokset tulivat keskushallinnon alaisiksi. Eleusis oli ainoa, joka sai pitää nimityksen "polis"; muutoin sitä käytettiin vain Ateenasta.


title: Demos

text: Demoksista tuli merkittäviä vasta Kleistheneen uudistusten myötä arkaaisen kauden loppupuolella vuonna 508 eaa. Uudistuksissa kansalaisuuden vaatimukseksi tuli se, että henkilö oli kirjattu jonkun demoksen jäseneksi. Aiemmin kansalaisuus oli perustunut jäsenyyteen fratriassa eli perheiden ryhmässä. Samassa uudistuksessa demos-järjestelmä toteutettiin myös Ateenan kaupungissa itsessään, jossa demoksia ei aiemmin ollut. Kansalaisiin alettiin viitata isännimen lisäksi demonyymillä eli demokseen perustuvalla lisänimellä, kuten "Sōkratēs Sōfroniskou Alōpekēthen", ”Sokrates Sofroniskoksen poika Alopeken demoksesta”.


title: Demos

text: Kleistheneen uudistusten jälkeen koko Attika oli jaettu 139 demokseen. Kukin Ateenan kymmenestä fylestä eli ”heimosta” oli jaettu kolmeen trittykseen eli ”kolmannekseen”, ja kukin trittys koostui edelleen yhdestä tai useammasta demoksesta.


title: Demos

text: Demoksen johdossa oli "dēmarkhos", ja sen palveluksessa oli useita muita virkamiehiä. Demoksen kansalaiset valitsivat keskuudestaan virkamiehet samoin kuin papit vuosittain. Virkamiehet huolehtivat muun muassa demoksen maiden vuokrauksesta, rajojen määrittämisestä, demoksen jäsenten ("dēmotai") kirjanpidosta ja uusien jäsenten hyväksymisestä. Demoksella oli yhteinen kassa. Jokaisen demoksen piti rahoittaa Ateenan armeijaa ja tarjota siihen tietty määrä miehiä. Demos huolehti myös alueensa temppeleistä ja niiden kulttien noudattamisesta. Virkamiesten kauden päättyessä näiden toimet tarkastettiin ("dokimasia").


title: Demos

text: Kullakin demoksella oli tietty määrä edustajia bulessa eli Ateenan neuvostossa. Edustajien määrä oli suhteutettu demoksen asukaslukuun. Demosten väestömäärä vaihteli huomattavasti. Akharnai, jolla oli bulessa 22 edustajaa, oli selvästi suurin demoksista, ja sen väkiluvuksi on arvioitu noin – kansalaista, kun taas monella demoksella oli vain yksi edustaja, ja pienempien väkiluvuksi on arvioitu vain noin 50. Toisaalta kullakin fylellä oli 500-miehisessä bulessa samat 50 edustajaa, joten fylet ja trittykset oli koostettu demoksista niin, että jokaisen fylen samoin kuin jokaisen trittyksen väkimäärä ja edustajamäärä olivat suunnilleen samat. Seurauksena fylejen ja trittysten demosten määrät vaihtelivat huomattavastikin.


title: Demos

text: Demokset vastasivat alun perin tiettyä maa-aluetta ja erityisesti tiettyä paikkaa, jossa demoksen kansalaiset aina kokoontuivat, ja demoksen kansalaiset olivat alun perin kotoisin tältä alueelta. Koska demoksen jäsenyys oli perinnöllistä ja ihmiset muuttivat Attikan alueella, erityisesti maaseudulta kaupunkiin, vähitellen yhteys demoksen ja tietyn paikan välillä heikkeni. Joissakin tapauksissa maaseutudemoksen kokoontumispaikka jopa siirrettiin Ateenan kaupunkiin.


title: Demos

text: Seuraavassa esitetään fylejen jako demoksiin Kleistheneen uudistuksessa vuonna 508 eaa. Se oli voimassa koko klassisen kauden. Myöhemmin hellenistisellä ja roomalaisella kaudella perustettiin uusia fylejä ja osa vanhoista demoksista vaihtoi fyleä; nämä muutokset esitetään kutakin fyleä ja demosta käsittelevässä artikkelissa sekä luettelossa Attikan demoksista. Katso myös: luettelo Attikan demoksista trittyksittäin.Demokset säilyivät hellenistiselle ja roomalaiselle kaudelle saakka. Tuolla ajalla perustettiin viisi uutta fyleä, (XI) Antigonis, (XII) Demetrias, (XIII) Ptolemais, (XIV) Attalis ja (XV) Hadrianis. Niistä kolmeen perustettiin myös uusia demoksia; ne olivat:Bysantin valtakunnan aikana termillä "demos" viitattiin johonkin neljästä valjakkoajojen joukkueesta, joita olivat punaiset, siniset, vihreät ja valkoiset.


title: Demos

text: Nykyajan Kreikassa termi "demos" ("dímos") tarkoittaa kuntaa.


title: Luettelo kuulantyönnön Suomen mestareista

text: Tämä on luettelo kuulantyönnön Suomen mestareista. Kuulantyönnön Suomen mestaruudesta on kilpailtu Kalevan kisoissa vuodesta 1907 lähtien. Vuoteen 1924 asti kilpailtiin yhteistuloskilpailut. Vuodesta 1914 lähtien on kilpailtu yhden käden mestaruuksista. Vuosina 1914–1924 kilpailtiin siis sekä yhden käden että molempien käsien kilpailut. Naiset ovat kilpailleet Suomen mestaruudesta vuodesta 1945 lähtien.


text: Miehet ("* = Molempien käsien yhteistuloskilpailu")


text: Naiset


title: Nothing But the Best

text: Nothing But the Best on Frank Sinatran tuorein kokoelma-albumi. Se julkaistiin 14. toukokuuta 2008 laulajan kuoleman kymmenvuotispäivänä. Levy sisältää Sinatran oman levy-yhtiön Reprisen äänittämät suurimmat hitit. Joitakin kappaleita, kuten ”New York, New York” ja ”'Come Fly with Me”' on hieman editoitu alkuperäisistä versioista. Kokoelmasta on olemassa myös kaksi vaihtoehtoista versiota, joista toinen sisältää CD:n lisäksi Royal Festival Hallissa vuonna 1971 kuvatun konsertin ja toinen CD:n, joka sisältää 12 kappaletta jouluista musiikkia. Nämä molemmat erikoisjulkaisut on pakattu digipack-koteloon.


title: Berit Berthelsen

text: Berit Berthelsen (o.s. Tøien, s. 25. huhtikuuta 1944 Hakadal, Akershus, Norja) on entinen norjalainen yleisurheilija, jonka päälajit olivat pituushyppy ja viisiottelu.


title: Berit Berthelsen

text: Berthelsen sijoittui Tokion 1964 olympialaisten pituushypyssä yhdeksänneksi tuloksella 619 cm. Méxicon 1968 olympialaisissa hän sijoittui pituushypyssä seitsemänneksi tuloksella 640 cm ja viisiottelussa 18:nneksi 4 649 pisteellä. Kisojen avajaisissa hän kantoi Norjan lippua. Ateenan EM-kilpailuissa 1969 hän saavutti pituushypyssä pronssia tuloksella 644 cm.


title: Berit Berthelsen

text: Sisäratojen EM-kilpailuissa Berthelsen voitti kultaa Prahassa 1967 tuloksella 651 cm ja Madridissa 1968 tuloksella 643 cm. Hän teki vuonna 1968 pituushypyssä Norjan ennätyksen 656 cm, jonka rikkoi vasta vuonna 2009 Margrethe Renstrøm.


title: Berit Berthelsen

text: Berit Berthelsenin puoliso Roar Berthelsen on entinen maajoukkuetason pituushyppääjä.


title: Crucify

text: Crucify on yhdysvaltalaisen laulaja-lauluntekijä Tori Amosin kappale, EP ja single vuodelta 1992. Crucify-kappale julkaistiin alun perin Amosin albumilla Little Earthquakes. Nimikappaleen lisäksi EP sisältää Amosin levyttämiä covereita toisten artistien kappaleista, mm. coverin Nirvanan kuuluisimmasta kappaleesta Smells Like Teen Spirit. Smells Like Teen Spirit -cover sai huomiota sekä medialta että Nirvanan laulajalta Kurt Cobainilta. Isossa-Britanniassa Crucify julkaistiin myös singlenä.


title: Liikutukset

text: Liikutukset ovat lestadiolaisen herätysliikkeen piirissä esiintyvä hurmosilmiö. Ensimmäisen kerran se esiintyi lestadiolaisen alkuheräyksen aikana Kaaresuvannossa 1845. Liikutuksissaan oleva ihminen voi esimerkiksi hyppiä, taputtaa käsiään ja huutaa "Kiitos, Jeesus!" autuaallisen tunteen vallassa. Seuroissa esiintyvien liikutusten vuoksi lestadiolaisia pilkattiin hihhuleiksi, mutta herätysliikkeen keskuudessa ilmiötä pidettiin Jumalan armon merkkinä. Liikutuksia pidettiin 1800-luvulla ajoittain kirkkopahennuksena. Kirkossa liikutuksiin tulleita lestadiolaisia voitiin rangaista sakoilla, häpeäpenkissä tai jalkapuussa istuttamalla sekä lyhyellä vankeudella. Lars Levi Laestadius puolusti julkaisemassaan Huutavan ääni korvessa-lehdessä heränneiden liikutuksia:


title: Niko Koffeman

text: Niko Karel Koffeman (s. 12. toukokuuta 1958) on alankomaalainen eläinpuolueen poliitikko. Hänet valittiin vuonna 2007 puolueen historian ensimmäisenä senaattorina Alankomaiden parlamentin ylähuoneeseen. Hän toimii aktiivisesti myös Faunabescherming-järjestössä (suom. "faunan suojelu") ja Nicolaas G. Pierson Foundationin puheenjohtajana.


title: Niko Koffeman

text: Koffeman valmistui Rotterdamin Erasmus-yliopistosta, jossa hän opiskeli taloustiedettä. Hän toimi aiemmin sosialistisessa puolueessa. Hän on kasvissyöjä ja uskoltaan seitsemännen päivän adventisti. Hän on naimisissa juontaja Antoinette Hertsenbergin kanssa.


title: Chuck Weyant

text: Chuck Weyant (3. huhtikuuta 1923 St. Marys, Ohio – 24. tammikuuta 2017) oli yhdysvaltalainen Indianapolis 500 -kuljettaja. Hän osallistui neljään Indianapolis 500 -kilpailuun kausina 1955 ja 1957–1959. Hän oli parhaimmillaan 12. vuoden 1955 kilpailussa. Hän kilpaili AAA- ja USAC-sarjoissa vuosina 1952–1959 ollen parhaimmillaan kahdeksas Las Vegasissa 1954 ja Milwaukeella 1959. Weyant kilpaili myös Midget cars -sarjassa voittaen ensimmäisen kilpailunsa vuonna 1947. Hän oli yhdeksän kertaa top 25 National points -listalla vuosina 1951–1971. Hän voitti urallaan 64 tapahtumaa, joista 13 kansallista. Yksi hänen suurimmista voitoistaan oli vuoden 1955 Hut Hundret -kilpailun voitto Terre Haute Action -radalla.


title: Chuck Weyant

text: Weyantin perhe harrasti kilpa-ajoa. Hän aloitti ajamalla kilpaa isänsä ja veljensä kanssa 1940-luvun alussa ennen toista maailmansotaa. Hän ajoi ensimmäisen voittonsa vuonna 1947 sodan jälkeen.


title: Chuck Weyant

text: Weyant on valittu National Midget Auto Racing Hall of Fameen.


title: Dempsey Wilson

text: Dempsey Wilson (11. maaliskuuta 1927 Los Angeles, Kalifornia – 23. huhtikuuta 1971 Los Angeles, Kalifornia) oli yhdysvaltalainen Indianapolis 500 -kuljettaja. Hän osallistui Indianapolis 500 -kilpailuun neljä kertaa kausilla 1958, 1960–1961 ja 1963. Hän oli parhaimmillaan 11. vuoden 1963 kilpailussa. Wilson kilpaili myös USAC-sarjoissa vuosina 1956, 1958–1965 ja 1968–1969. Hän oli parhaimmillaan kahdeksas vuonna 1960 Milwaukeella. Kilpailujen ulkopuolella Wilson omisti yrityksen nimeltä "Dempsey Wilson Racing Cams", joka kunnosi autojen etuosia. Hän kuoli kotonaan Los Angelesissa.


title: Mikhail Mamleev

text: Mikhail Mamleev (s. 4. syyskuuta 1975, , "Mihail Mamlejev") on entinen venäläinen, nykyisin italialainen suunnistaja. Seuratasolla hän edustaa italialaista SC Merania. Pohjoismaisissa kilpailuissa hän edusti v.1996 - 1999 Ikaalisten Nouseva-Voimaa, v.2000-2002 ruotsalaisseura :ta ja v.2003-2014 ruotsalaista OK Orionia. Kaudelle 2015 hän on ilmoittanut palaavansa edustamaan Ikaalisten Nouseva-Voimaa.


title: Mikhail Mamleev

text: Nuorten MM-kilpailuissa Gdyniassa 1994 Mamleev voitti viestikultaa. Horsensin nuorten MM-kilpailuissa 1995 hän voitti hopeaa normaalimatkalta ja pronssia pikamatkalta. Sümegin EM-kilpailuissa 2002 Mamleev voitti kultaa keskimatkalta. Maailmancupin kokonaiskilpailussa 2002 hän sijoittui toiseksi.


title: Mikhail Mamleev

text: Rapperswil-Jonan MM-kilpailuissa 2003 Mamleev saavutti parhaat henkilökohtaiset MM-sijoituksensa sijoittumalla viidenneksi pitkällä matkalla ja sprintissä. Västeråsin MM-kilpailuissa 2004 hän voitti hopeaa viestistä joukkuetovereinaan Andrei Hramov ja Valentin Novikov.


title: Mikhail Mamleev

text: Keväällä 2004 Mamleev meni naimisiin Sabine Rottensteinerin kanssa ja muutti Italiaan asumaan. Heinäkuussa 2006 hän sai Italian kansalaisuuden. Viime vuosina Mamleev on panostanut lähes pelkästään MM-kisoihin, eikä kilpaile kauden aikana juurikaan missään muissa kilpailuissa.


title: Mikhail Mamleev

text: Unkarin MM-kisoissa Miskolcissa 2009 voitti kyseenalaisesti pronssia pitkällä matkalla, kun italialainen seurasi pitkään neljä minuuttia hänen jälkeensä lähtenyttä Daniel Hubmannia, joka voitti kyseisessä kilpailussa maailmanmestaruuden. Suomen joukkue teki asiasta protestin, Mats Haldinin ollessa kilpailun neljäs, vedoten sääntöön, joka kieltää kaiken yhteistyön maastossa. Protesti kuitenkin lopulta hylättiin.


title: Yleisurheilun sisäratojen Euroopan-mestaruuskilpailut 1975

text: Yleisurheilun sisäratojen Euroopan-mestaruuskilpailut järjestettiin vuonna 1975 Katowicessa, Puolassa. Kisojen ajankohta oli 8.–9. maaliskuuta. Kisapaikkana oli Rondo-halli, jonka juoksurata oli 160 metrin mittainen.


title: Georg Hillmar

text: Georg Otto Hillmar (10. lokakuuta 1876 Berliini – 12. joulukuuta 1911 Berliini) oli saksalainen voimistelija ja olympiavoittaja. Hän osallistui Ateenan olympialaisiin 1896, joissa hän voitti kultaa sekä nojapuiden että rekin joukkuekilpailuissa. Hillmar osallistui myös nojapuiden, rekin, hypyn ja hevosen henkilökohtaisiin kilpailuihin, mutta ei voittanut mitaleita niissä.


title: Palmuhaukka

text: Palmuhaukka ("Falco chicquera") on tropiikissa elävä jalohaukka.


title: Palmuhaukka

text: Linnun pituus on 30–36 cm ja siipien kärkiväli noin 85 cm. Se on selkäpuolelta harmaa ja vatsapuolelta valkoinen, mustaraitainen. Päälaki ja niska ovat punaruskeat, nokka, koivet ja kapea paljas alue silmän ympärillä keltaiset. Sukupuolet ovat samanvärisiä.


title: Palmuhaukka

text: Palmuhaukat elävät Intian niemimaalla, Pakistanissa ja paikoin Kaakkois-Aasiassa, sekä monin paikoin Afrikassa Saharan eteläpuolella. Sen elinympäristön ala on noin 10 miljoonaa neliökilometriä ja maailman populaation koko 10 000–100 000 yksilöä.


title: Palmuhaukka

text: Lajin elinympäristöä ovat savannit, puoliautiomaat ja muut kuivat maa-alueet, joilla kasvaa harvakseltaan puita ja pensaita. Sitä tavataan myös jokivarsien metsissä.


title: Palmuhaukka

text: Pesä on toisinaan korkealla palmun latvassa, toisinaan vanhassa varislinnun tai petolinnun pesässä. Naaras munii 3–5 munaa, joita se hautoo noin 33 päivää. Poikaset ovat lentokykyisiä 36 päivän ikäisinä ja emot hoitavat niitä vielä kolmisen viikkoa. Pesimäkierto kestää pari viikkoa kauemmin kuin muilla samankokoisilla jalohaukoilla.


title: Palmuhaukka

text: Ruokavalio koostuu pääosin lentävistä linnuista, jonkin verran myös hyönteisistä ja lepakoista.


title: Fritz Manteuffel

text: Fritz Manteuffel (11. tammikuuta 1875 – 21. huhtikuuta 1941) oli saksalainen voimistelija ja olympiavoittaja. Hän osallistui Ateenan olympialaisiin 1896, joissa hän voitti kultaa kisojen kummastakin joukkuekilpailusta. Manteuffel osallistui myös nojapuiden, rekin, hypyn ja hevosen henkilökohtaisiin kilpailuihin, mutta ei voittanut niissä mitaleja.


title: Karl Neukirch

text: Karl Neukirch (3. marraskuuta 1864 – 26. kesäkuuta 1941) oli saksalainen voimistelija ja olympiavoittaja. Hän voitti kultaa Ateenan olympialaisissa 1896 sekä nojapuiden että rekin joukkuekilpailuissa. Neukirch osallistui myös nojapuiden, rekin, hypyn ja hevosen henkilökohtaisiin kilpailuihin, mutta jäi niissä mitaleitta.


title: Kaarina Kangasmaa

text: Kaarina Kangasmaa (o.s. Koivuniemi, s. 13. huhtikuuta 1932 Suodenniemi) on entinen suomalainen yleisurheilija, joka menestyi useissa heittolajeissa.


title: Kaarina Kangasmaa

text: Kaarina Kangasmaa, silloiselta nimeltään Koivuniemi, sijoittui Helsingin 1952 olympialaisten kiekonheitossa 11:nneksi tuloksella 40,33 metriä. Hän edusti Suomea kymmenessä maaottelussa vuosina 1951–1960 ja saavutti niissä kaksi lajivoittoa.


title: Kaarina Kangasmaa

text: Seuratasolla Kangasmaa edusti Suodenniemen Urheilijoita. Hän voitti Suomen mestaruuden kiekonheitossa vuosina 1951, 1952, 1953, 1954 ja 1957 sekä keihäänheitossa vuonna 1956. Hän saavutti kiekonheitossa, keihäänheitossa ja kuulantyönnössä yhteensä viisi SM-hopeaa ja kolme SM-pronssia vuosina 1950–1957. Hän paransi Suomen ennätystä kiekonheitossa viisi kertaa vuosina 1951–1954 ja keihäänheitossa kolme kertaa vuonna 1957. Hän heitti 1951 kiekonheiton uudeksi Suomen-ennätykseksi tuloksen 40,31.


title: Kaarina Kangasmaa

text: Kangasmaan uransa parhaat tulokset olivat kiekonheitossa 42,05 metriä vuodelta 1954, keihäänheitossa 48,17 metriä vuodelta 1957 sekä kuulantyönnössä 12,13 metriä vuodelta 1951. Hän oli Suomen naisyleisurheilun ensimmäinen suurmestari vuonna 1957.


title: The Legend of Sigurd and Gudrún

text: The Legend of Sigurd and Gudrún on J. R. R. Tolkienin kirjoittama kertova runo, joka julkaistiin kirjana vuonna 2009, 36 vuotta kirjailijan kuoleman jälkeen. Sen on toimittanut monien muiden Tolkienin postuumien teosten lailla kirjailijan poika Christopher Tolkien.


title: The Legend of Sigurd and Gudrún

text: Kirja kertoo muinaisskandinaaviseen, allitteroivaan runomittaan sovitetulla nykyenglannilla Tolkienin uudelleentulkinnan Völsunga-saagasta eli skandinaavisen tarusankari Sigurdin tarinasta. Sisältö jakautuu kahteen pitkään runoon, joitten nimet ovat muinaisnorjaa: "Völsungakviđa en nýja" () ja "Guđrunarkviđa en nýja" ().


title: The Legend of Sigurd and Gudrún

text: Tolkien kirjoitti runot joskus 1920-luvun lopulla tai 1930-luvulla toimiessaan Oxfordin yliopiston muinaisenglannin professorina ja opettaessaan myös muinaisnorjaa, mutta tarkemmasta kirjoitusajankohdasta ei ole varmuutta. Kirjan esipuheessa Christopher arvioi, että Tolkien saattoi siirtyä Sigurdin tarinan pariin hylättyään "Lay of Leithianin" (Berenin ja Lúthienin runomuotoisen tarinan) kirjoittamisen loppuvuodesta 1931.


title: The Legend of Sigurd and Gudrún

text: Teos on käännetty hollanniksi, ranskaksi, saksaksi, italiaksi ja espanjaksi.


title: Johnny Weissmuller, Jr.

text: Johnny Weissmuller, Jr. (23. syyskuuta 1940 – 27. heinäkuuta 2006) oli yhdysvaltalainen näyttelijä ja ahtaaja. Hän kirjoitti myös kirjan isästään, viisinkertaisesta olympiakultamitalistista Johnny Weissmullerista, joka näytteli myös Tarzania 1930- ja 1940-luvuilla. Weissmuller nuoremman tunnetuimmat roolit olivat elokuvissa "THX 1138" ja "Svengijengi '62". Weissmuller kuoli vuonna 2006 maksasyövän aiheuttamiin komplikaatioihin.


title: Richard Röstel

text: Richard Röstel (1872 – ?) oli saksalainen voimistelija ja olympiavoittaja. Hän osallistui Ateenan olympialaisiin 1896, joissa hän voitti kultaa maansa joukkueen mukana sekä nojapuiden että rekin joukkuekilpailuissa. Röstel osallistui henkilökohtaisista kilpailuista nojapuihin, rekkiin, hyppyyn ja hevoseen, mutta jäi niissä mitaleitta.


title: Edvard Eriksen

text: Edvard Eriksen (10. maaliskuuta 1876 – 12. tammikuuta 1959) oli tanskalais-islantilainen kuvanveistäjä. Hänen veistoksistaan on tunnettu erityisesti "Pieni merenneito". Hän asui Frederiksbergissä.


title: Edvard Eriksen

text: Hän opiskeli Kunstakademietissa 1895–1899. Vuonna 1902 hänen teoksensa oli näyttelyssä Charlottenborgissa. Hänen läpimurtonsa tapahtui viisi vuotta myöhemmin teoksella "Haabet" ('toivo'), josta hänelle myönnettiin akatemian vuosimitali ja jonka Valtion taidemuseo osti. Vuonna 1908 hänelle myönnettiin kunniaprofessuuri Carraran taideakatemiassa Italiassa.


title: Edvard Eriksen

text: "Pienen merenneidon" lisäksi hän on veistänyt Kristian X:n ja kuningatar Louisen marmorisen hautamuistomerkin Roskilden tuomiokirkkoon. Hän on koristanut myös Ny Carlsberg Glyptotekin julkisivut kymmenellä hiekkakivisellä reliefillä, jotka esittävät taiteita ja tieteitä.


title: Edvard Eriksen

text: Vuonna 1930 hänet nimitettiin konservaattoriksi Thorvaldsenin museoon. Hänelle myönnettiin 1932 Dannebrogin ritarikunnan kunniamerkki.


title: Amurinhaukka

text: Amurinhaukka ("Falco amurensis") on itä-aasialainen jalohaukka.


title: Amurinhaukka

text: Linnun pituus on 26–30 cm, siipien kärkiväli 63–71 cm ja paino 97–155 g (koiras) ja 111–188 g (naaras). Se muistuttaa suuresti punajalkahaukkaa, jonka alalajina sitä aikaisemmin pidettiin. Koiras on noenharmaa, naaras ja nuori lintu ovat vaikeammin tunnistettavissa. Punaiset koivet ja vahanahka ovat hyvä lajituntomerkki.


title: Amurinhaukka

text: Amurinhaukat elävät pesimäaikana Venäjän kaukoidässä, Kiinassa, Pohjois-Koreassa, Mongoliassa ja Japanin eteläosassa, mahdollisesti myös Intian pohjoisosissa, ja ne talvehtivat Kaakkois-Afrikassa. Niiden elinympäristön ala on 1–10 miljoonaa neliökilometriä ja maailman populaatio on kooltaan 100 000–1 000 000 yksilöä.


title: Amurinhaukka

text:
Amurinhaukka on harhautunut Länsipalearktiselle alueelle vain kolmesti ennen vuoden 1998 kesäkuuta. Laji on havaittu Italiassa toukokuussa 1995, 1997 ja 1998.
Pesimäaikana amurinhaukat asuvat avoimessa maastossa metsien reunoissa, soilla, puustoisilla aroilla ja viljelysmailla. Talvehtimiseuduilla ne viihtyvät savanneilla, soistuneilla avomailla ja metsäaukioilla, usein suurina, jopa tuhansien yksilöiden parvina muiden pienten jalohaukkojen kanssa. Ne voivat yöpyä myös kaupungeissa.


title: Amurinhaukka

text: Amurinhaukat pesivät yksittäispareina tai pieninä löyhinä yhdyskuntina. Pesä on puun kolossa tai vanhassa varislinnun pesässä. Naaras munii kolme tai neljä, joskus jopa kuusi munaa, joita se hautoo 28–30 päivää. Poikaset ovat lentokykyisiä kuukauden ikäisinä. Laji on sukukypsä vuoden ikäisenä.


title: Amurinhaukka

text: Lajin ruokavalio koostuu pääasiassa lentävistä hyönteisistä, mutta myös linnut ja sammakkoeläimet maistuvat sille. Saalistus ajoittuu yleensä aamu- tai iltahämäriin.


title: Gustav Schuft

text: Gustav Schuft (16. kesäkuuta 1876 – 8. helmikuuta 1948) oli saksalainen voimistelija ja olympiavoittaja. Hän voitti kultaa sekä nojapuiden että rekin joukkuekilpailuissa Ateenan olympialaisissa 1896. Schuft osallistui myös nojapuiden, rekin, hypyn ja hevosen henkilökohtaisiin kilpailuihin, muttei voittanut niissä mitaleja.


title: Magnetoenkefalografia

text: Aivomagneettikäyrä eli magnetoenkefalografia (lyh. MEG) on aivojen sähköisen toiminnan tuottamia magneettikenttiä mittaava kuvantamismenetelmä.


title: Magnetoenkefalografia

text: Aivojen toiminta perustuu hermosolujen sähkökemialliseen viestintään. MEG mittaa aivojen ulkopuolelta heikkoja magneettikenttiä, joita synnyttävät hermosoluviestintään liittyvät sähkövirrat. Näin aivojen toimintaa voidaan seurata millisekunnin tarkkuudella. MEG-mittauksen perusteella voidaan myös paikantaa nämä sähköisen toiminnan keskukset muutamien millimetrien tarkkuudella. MEG antaa siis tietoa siitä, milloin ja millä aivoalueella tapahtuu vilkasta hermosoluviestintää, kun tutkittava henkilö tekee annettua tehtävää, esimerkiksi lukee sanoja tai liikuttaa sormea.


title: Magnetoenkefalografia

text: MEG:tä käytetään toistaiseksi lähinnä tieteelliseen tutkimukseen, mutta sitä käytetään jonkin verran myös potilaiden tutkimiseen esimerkiksi epilepsian yhteydessä.


title: Magnetoenkefalografia

text: Suomalaiset tutkijat ja tutkimuslaboratoriot ovat olleet avainasemassa aivojen MEG-kuvantamisen kehityksessä. Suomessa on käytössä kolme MEG-laitteistoa: Espoossa Aalto-yliopiston Kylmälaboratorion Aivotutkimusyksikössä, Helsingissä Meilahden sairaalan BioMag-laboratoriossa ja Jyväskylän yliopiston monitieteisessä aivotutkimuskeskuksessa. Aalto-yliopiston Lääketieteellisen tekniikan ja laskennallisen tieteen laitoksella on rakenteilla uuteen SQUID-MRI-teknologiaan perustuva MEG-MRI-laite.


title: Magnetoenkefalografia

text: Euroopan ensimmäiset SQUID-magnetometrit kehitettiin apul. prof. Toivo Katilan johtamassa matalien lämpötilojen fysiikan laboratoriossa toimineessa tutkimusryhmässä TKK:n Teknillisen fysiikan osastolla 1970-luvun alkupuolella. Laitteet mahdollistivat korkealaatuisten magneettisten herätevasteiden mittaukset. Kuulovasteita laitteilla mittasi LL Riitta Hari; tutkimusryhmän ensimmäinen kuuloherätevastetutkimus julkaistiin v. 1979. Hari siirtyi Katilan ryhmästä v. 1982 Kylmälaboratorioon, joka oli irtaantunut Teknillisen fysiikan osastosta erilliseksi yksiköksi v. 1973. MEG-laitekehitys jatkui prof. Olli Lounasmaan johdolla Katilan ryhmän erikoistuessa sydäntutkimukseen tiiviissä yhteistyössä HYKS:n lääkärien kanssa. Kylmälaboratorion ensimmäisen MEG-laitteen teki venäläinen Viktor Vvedensky; laitetta käytettiin kylmälaboratorion v. 1980 valmistuneessa, VTT:n kehittämässä magneettisesti suojatussa huoneessa.


title: Magnetoenkefalografia

text: Fyysikoista ja matemaatikoista koostunut MEG-teknologiaa kehittänyt tutkimusryhmä oli koko ajan teknisesti alan kärjessä valmistaen 1-kanavaisen MEG-laitteen v. 1982, 4-kanavaisen v. 1984, 7-kanavaisen v. 1986, 24-kanavaisen v. 1989 ja 122-kanavaisen v. 1992. Viimeksi mainittu laite oli vuonna 1989 Lounasmaan perustaman Neuromag Oy:n kehittämä. Neuromagista (nyk. Elekta Neuromag) tuli alan teknologiajohtaja; se toi markkinoille 306-kanavaisen laitteen v. 1998. Ensimmäisissä laitteissa olleet SQUIDit oli kehitetty TKK:lla; 1- ja 4-kanavaisissa käytettiin SHE:n, 24- ja 122-kanavaisissa IBM:n ja 306-kanavaisessa VTT:n kehittämiä SQUIDeja.


title: Magnetoenkefalografia

text: Neuromag Oy on kehittänyt SQUID-laitteita perustamisestaan (1989) lähtien.


title: Magnetoenkefalografia

text: Vuonna 2008 aloitettiin Aalto-yliopiston koordinoima EU-hanke MEGMRI, jossa kehitetään uuden sukupolven laitteistoa, jolla voidaan mitata rakenteellinen kuva (MRI) ja aivojen toimintaa (MEG) samanaikaisesti. Hankkeessa on Lääketieteellisen tekniikan ja laskennallisen tieteen laitoksen lisäksi Elekta Neuromag Oy, VTT, BioMag-laboratorio ja Aivon Oy.


title: Magnetoenkefalografia

text: Riitta Hari veti Kylmälaboratorion AIVO-ryhmän neurofysiologista tutkimusryhmää aina vuoteen 1996 saakka, jonka jälkeen hän on johtanut laboratorion koko MEG-ryhmää nimikkeellä Kylmälaboratorion Aivotutkimusyksikkö (Brain Research Unit, BRU).


title: Magnetoenkefalografia

text: Mittauksissa tutkittava henkilö tyypillisesti istuu kypäränmallisen mittauslaitteen alla. Kypärän sisällä ovat magneettikenttää mittaavat SQUID-anturit, jotka toimiakseen vaativat erittäin kylmän toimintalämpötilan. Tästä syystä MEG-kypärä on yhteydessä termospullomaiseen suureen säiliöön, jossa oleva nestemäinen helium pitää anturit kylminä, -269 °C, ja suprajohtavassa tilassa. MEG-laite on sijoitettu magneettisesti suojattuun huoneeseen ympäröivän sähkömagneettisen kohinan vähentämiseksi, sillä aivojen tuottamat heikot magneettikentät ovat luokkaa 10 fT kun taas suojahuoneen ulkopuolella ympäristön tuottamat ei-toivotut kentät ovat erittäin paljon suuremmat, luokkaa 10  fT.


title: Magnetoenkefalografia

text: Tyypillisessä MEG-mittauksessa samaa ärsyketyyppiä (esim. puheääni) esitetään kymmeniä kertoja. MEG-signaali analysoidaan useimmiten keskiarvoistamalla noin sekunnin pätkä aivomagneettikäyrää kaikkien samantyyppisten ärsykkeiden jälkeen. Näitä herätevasteita verrataan eri ärsyketyyppien välillä. MEG-signaalista voidaan myös selvittää aivojen rytmisen toiminnan määrä kullakin taajuudella.


title: Magnetoenkefalografia

text: MEG-mittaus on kivuton ja siitä ei ole havaittu olevan haittaa tai vaaraa tutkittavalle. MEG-tutkimuksessa ei käytetä lääkeaineita, radioaktiivisia aineita tai röntgensäteilyä. Mittaus kestää tyypillisesti noin puoli tuntia.


title: Magnetoenkefalografia

text: MEG-laitteen tietokone kerää satojen eri puolille kypärää asetettujen SQUID-anturien tuottamaa aikasarjadataa. Kerätyn datan oikeanlainen tietokoneavusteinen analysointi on MEG-kuvantamisen mittauksen keskeinen vaihe. Aivovasteiden paikantamiseen (käänteisongelman ratkaisemiseen) on olemassa useita menetelmiä. Millään menetelmistä ei ole mahdollista saada varmaa vastausta aivoaktivaation sijainnista, koska ongelma ei ole yksikäsitteinen. Perinteinen dipolianalyysi perustuu oletukseen pistemäisistä lähdealueista kun taas minimivirta- ja miniminormiestimaatit yrittävät selittää mitatun signaalin mahdollisimman vähäisellä kokonais sähkövirran määrällä aivoissa. Paikannustavasta riippumatta MEG:llä voidaan saada selville aktivoituneen aivoalueen keskipiste, ei sen laajuutta tai muotoa.


title: Magnetoenkefalografia

text: MEG:llä on yhtä hyvä aikatarkkuus kuin aivosähkökäyrällä (millisekunteja), mutta MEG:llä aktivoituneiden aivoalueiden paikantaminen on helpompaa. MEG:n vahvuus verrattuna toiminnalliseen magneettikuvaukseen (fMRI) on mahdollisuus tutkia likimain paikannetun aivoalueen aikakäyttäytymistä. fMRI:n paikannustarkkuus puolestaan on MEG:tä parempi, jopa alle millimetri.


title: Sotírios Athanasópoulos

text: Sotírios tai Spyrídon Athanasópoulos () oli kreikkalainen voimistelija ja olympiamitalisti. Hän osallistui Ateenan olympialaisiin 1896, joissa hän oli nojapuiden joukkuekilpailussa Panelliniosin hopeaa voittaneen joukkueen kapteeni.


title: Tapio Lehto

text: Tapio Lehto (s. 8. joulukuuta 1930 Hollola) on suomalainen yleisurheilija, jonka päälaji oli kolmiloikka.


title: Tapio Lehto

text: Lehto sijoittui Melbournen 1956 olympialaisten kolmiloikassa 18:nneksi. Bernin EM-kilpailuissa 1954 hän sijoittui karsinnassa 13:nneksi eikä päässyt loppukilpailuun. Hän edusti Suomea 18 maaottelussa vuosina 1952–1957 ja saavutti kymmenen lajivoittoa.


title: Tapio Lehto

text: Seuratasolla Lehto edusti Lahden Ahkeraa. Hän voitti Suomen mestaruuden kolmiloikassa vuosina 1954, 1955 ja 1956 sekä saavutti SM-pronssia pituushypyssä vuonna 1954 ja kolmiloikassa vuonna 1957.


title: Tapio Lehto

text: Lehdon uran parhaat tulokset olivat kolmiloikassa 15,45 m vuodelta 1956 ja pituushypyssä 720 cm vuodelta 1953. Hän toimi oman kilpauransa jälkeen muun muassa Esa Rinteen valmentajana.


title: Tapio Lehto

text: Lehto kilpaili myös keilailussa ja golfissa edustaen Lahden Keilaajia ja Lahden Golfia. Hän toimi Suomen Golfliiton koulutuspäällikkönä ja Lahden Keilaajien puheenjohtajana.


title: Tapio Lehto

text: Tapio Lehdon veli Taisto Lehto menestyi pesäpalloilijana.


title: Ioánnis Chrysáfis

text: Ioánnis Chrysáfis (, 1873 – 12. lokakuuta 1932) oli kreikkalainen voimistelija ja olympiamitalisti. Hän osallistui Ateenan olympialaisiin 1896, joissa hän oli nojapuiden joukkuekilpailussa pronssia voittaneen Ethnikos-joukkueen kapteeni.


title: T. J. Oshie

text: Timothy "T. J." Oshie, Jr. (s. 23. joulukuuta 1986 Mount Vernon, Washington, Yhdysvallat) on yhdysvaltalainen jääkiekkoilija, pelipaikaltaan oikea laitahyökkääjä. Hän edustaa NHL-liigassa pelaavaa Washington Capitalsia.


title: T. J. Oshie

text: Oshie pelasi Minnesotassa Warroadin high school -joukkueessa, jonka jälkeen hän siirtyi USHL:n Sioux Falls Stampede -joukkueeseen. Tämän jälkeen hän pelasi NCAA-liigan Pohjois-Dakotan yliopistojoukkueessa kolme kautta. Oshie pelasi Yhdysvaltain alle 20-vuotiaiden maajoukkueessa kaudella 2005–2006.


title: T. J. Oshie

text: 13. toukokuuta 2008 Oshie päätti jättää yliopistoseuransa ja kirjoittaa sopimuksen St. Louis Bluesin kanssa. Lokakuussa 2008 hän siirtyi St. Louisiin tulokkaana. Ensimmäisen maalinsa hän teki 22. lokakuuta 2008 Detroit Red Wingsiä vastaan. Hän pelasi myös neljässä pudotuspeliottelussa, joissa hän jäi ilman tehopisteitä. Oshie muodosti tulokaskaudellaan tehokkaan ketjun Patrik Berglundin ja David Perronin kanssa. Ketju sai lempinimen The Kid Line. Hän oli tulokkaiden pistepörsissä yhdeksäs. Hänen maalinsa Vancouver Canucksia vastaan valittiin kuudenneksi NHL:n kauden 2008–2009 hienoimpien maalien listalla.


title: T. J. Oshie

text: Oshie loukkaantui vääntötilanteessa Samuel Påhlssonia vastaan alkukaudella 2010–2011, ja hän oli sivussa kolme kuukautta. Oshie teki kauden aikana 49 ottelussa tehot 12+22=34. Kesäkuussa 2011 Oshie teki yksivuotisen jatkosopimuksen Bluesin kanssa, joka oli arvoltaan 2,35 miljoonaa dollaria.


title: T. J. Oshie

text:
Oshie valittiin Yhdysvaltain jääkiekkomaajoukkueeseen vuoden 2009 Sveitsin MM-kilpailuihin. Turnauksessa hän teki yhden maalin, puolivälierässä Suomea vastaan.
Oshie oli mukana myös Saksan MM-kisoissa 2010, jossa hän teki kuudessa ottelussa tehot 2+4=6. Oshie siirtyi Washington Capitalsiin kesällä 2015 vaihdossa, jossa St. Louisiin matkasivat Troy Brouwer ja Pheonix Copley.


title: Eetu Karvonen

text: Eetu Karvonen (s. 4. syyskuuta 1986 Tampere) on suomalainen uimari ja uimavalmentaja.


title: Eetu Karvonen

text: Karvonen kilpaili uintiurallaan kansainvälisellä tasolla sekä EM- että MM-kilpailuissa. Karvosen päälajina on rintauinti. Suomen-mestaruuksia hän voitti 35 kappaletta.


title: Eetu Karvonen

text: Kilpauransa jälkeen Karvonen on toiminut valmentajana. Hän on valmentanut muun muassa Yhdysvalloissa Grand Canyonin yliopistossa ja toiminut Arabiemiirikuntien uintimaajoukkueen päävalmentajana. Vuonna 2017 hän alkoi valmentamaan Matti Mattssonia.


title: Hannu Rantala

text: Hannu Kalevi Rantala (s. 16. maaliskuuta 1936 Mänttä) on suomalainen yleisurheilija. Hänen päälajinsa oli aluksi korkeushyppy, mutta parhaat menestyksensä hän saavutti kolmiloikkaajana.


title: Hannu Rantala

text: Rantala sijoittui Melbournen 1956 olympialaisten kolmiloikassa 19:nneksi ja neljä vuotta myöhemmin Rooman olympialaisten kolmiloikkakarsinnassa 22:nneksi. Tukholman EM-kilpailuissa 1958 hän sijoittui kahdeksanneksi. Hän edusti Suomea 13:ssa aikuisten maaottelussa.


title: Hannu Rantala

text: Seuratasolla Hannu Rantala edusti Mäntän Urheilijoita ja Mäntän Valoa. Hän saavutti SM-hopeaa korkeushypyssä vuosina 1954 ja 1955 sekä kolmiloikassa vuosina 1958 ja 1960. Hän voitti TUL:n mestaruuden korkeushypyssä vuosina 1953 ja 1954 sekä kolmiloikassa vuonna 1959.


title: Hannu Rantala

text: Hannu Rantalan uran parhaat tulokset olivat kolmiloikassa 15,73 m vuodelta 1958, korkeushypyssä 196 cm vuodelta 1954 sekä pituushypyssä 707 cm.


title: Dimítrios Loúndras

text: Dimítrios Loúndras (, 4. syyskuuta 1885 – 15. helmikuuta 1971) oli kreikkalainen voimistelija ja olympiamitalisti. Hän osallistui Ateenan olympialaisiin 1896, joissa hän voitti pronssia nojapuiden joukkuekilpailussa. Loúndras, joka oli kilpailupäivänä kymmenen vuoden ja 218 päivän ikäinen, on olympiahistorian nuorin mitalisti, jonka tarkka ikä on tiedossa.


title: Dimítrios Loúndras

text: Loúndras taisteli kummassakin maailmansodassa ja saavutti amiraalin arvon Kreikan laivastossa.


title: Fílippos Karvelás

text: Fílippos Karvelás (, 1877 – 1952) oli kreikkalainen voimistelija ja olympiamitalisti. Hän osallistui Ateenan olympialaisiin 1896, joissa hän voitti pronssia nojapuiden joukkuekilpailussa. Karvelás osallistui myös nojapuiden henkilökohtaiseen kilpailuun, mutta jäi siinä mitaleitta.


title: Toiminnallinen magneettikuvaus

text: Toiminnallinen magneettikuvaus eli funktionaalinen magneettikuvaus () on lääketieteellinen kuvantamismenetelmä, jolla tutkitaan aivojen toimintaa.


title: Toiminnallinen magneettikuvaus

text: Aivojen toiminnallinen magneettikuvaus tehdään samalla laitteella kuin rakenteellinen magneettikuvaus (MRI). Magneettikuvauslaite on useimmissa sairaaloissa Suomessa ja länsimaissa. Se on päistään avoin putkimainen rakenne, jonka sisään tutkittava liikutetaan tutkimussängyllä kuvausta varten.


title: Toiminnallinen magneettikuvaus

text: Toiminnallisessa magneettikuvauksessa magneettikuvauslaitteella mitataan aivojen eri osissa tapahtuvia veren happipitoisuuden muutoksia. Menetelmällä voidaan paikantaa jopa alle millimetrin tarkkuudella ne aivoalueet, joilla veren happipitoisuus muuttuu, kun tutkittava tekee jotain tehtävää, esimerkiksi lukee sanoja tai katselee kasvokuvia. Oletetaan, että nämä happipitoisuuden muutokset ovat seurausta hermosolujen sähköisestä toiminnasta, mutta sähköisen toiminnan ja veren koostumuksen ja virtauksen välistä yhteyttä ei ole onnistuttu toistaiseksi tarkasti selvittämään.


title: Toiminnallinen magneettikuvaus

text: Veren virtaus aktiiviselle aivoalueelle muuttuu muutaman sekunnin kuluttua ärsykkeen havaitsemisesta ja aivoalueen sähköisestä aktivoitumisesta. Tietyn aivoalueen aivosolujen aktivoituminen vaatii energiaa. Aivot eivät voi varastoida energian lähteitään happea ja glukoosia. Niinpä aktivoituneet aivoalueet vaativat lisää energiaa. Noin 1–2 sekunnin kuluttua aivoalueen aktivoitumisesta sen verenkierto lisääntyy ja kyseiselle alueelle toimitetaan runsaasti happea (hemoglobiini) ja glukoosia. Noin 4–6 sekunnin kuluttua aktivoitumisesta saavutetaan huippu, jonka jälkeen hapen ja glukoosin määrät palaavat taas ennalleen. Toisin sanoen paikallinen veren virtauksen muutos ja solujen hapenkulutus aiheuttaa muutoksen veressä olevan happipitoisen ja hapettoman hemoglobiinin määrään kyseisellä aivoalueella. Hapeton hemoglobiini, jonka määrä veressä lisääntyy aivoalueen aktivoituessa, on magneettisilta ominaisuuksiltaan erilaista kuin happipitoinen hemoglobiini ja sen määrän lisääntyessä fMRI-signaali pienenee.


title: Toiminnallinen magneettikuvaus

text: Funktionaalisen magneettikuvauksen fysikaalinen toiminta perustuu siis hemoglobiinin erilaisiin magneettisiin ominaisuuksiin silloin, kun se kantaa mukanaan happea (oksihemoglobiini) verrattuna siihen kun se ei kanna happea (deoksihemoglobiini). Oksihemoglobiini on diamagneettinen eli vastustaa ulkopuolista magneettikenttää, kun taas deoksihemoglobiini on paramagneettinen eli voimistaa ulkopuolista magneettikenttää. Aivoalueen aktivoituminen johtaa oksihemoglobiinin määrän suhteelliseen lisääntymiseen ja vastaavasti deoksihemoglobiinin suhteellisen osuuden vähenemiseen. Tämä ero havaitaan magneettikuvauslaitteen mittaamassa radiosignaalissa.


title: Toiminnallinen magneettikuvaus

text: Muutosten paikantamiseksi magneettikuvauslaitteella luodaan magneettikenttä, joka on erilainen kussakin tutkittavan aivojen pisteessä. Analyysiä varten aivot jaetaan mittauspisteisiin ja mittauspisteiden ympäristössä olevassa tilavuudessa, vokseleissa magnettikenttä arvioidaan olevan vakio. Vokselit ovat tyypillisesti kooltaan noin 3x3x3 mm. Magneettikenttä saa kussakin vokselissa olevat vetyatomien ytimet pyörimään eri nopeudella ja eri vaiheessa. Mittausta tehtäessä pyörimisliikettä häiritään radiosignaalilla, joka saa kaikki kyseisen vokselin ytimet pyörimään samassa vaiheessa, mutta osa ytimistä siirtyy korkeammalle energiatilalle. Pyörimisliike kuitenkin palautuu pian ennalleen. Palautumisen nopeus riippuu kyseessä olevasta kudoksesta (rakenteellisen magneettikuvauksen perusta) sekä hapettoman hemoglobiinin määrästä (toiminnallisen magneettikuvauksen perusta). Tästä palautumisesta syntyvä, hiljalleen heikkenevä radiosignaali on fMRI-signaali. Koska kutakin vokselia häiritään eri vaiheessa ja taajudella olevalla radiosignaalilla, voidaan päätellä jälkikäteen, mistä vokselista mikäkin signaali on peräisin.


title: Toiminnallinen magneettikuvaus

text: Toiminnallisessa magneettikuvauksessa tutkittavalle esitettään tyypillisesti samanlaista ärsykettä noin 10–20 sekunnin ajan ja näitä jaksoja toistetaan noin 10–20 kertaa kullekin ärsyketyypille. fMRI-signaalia verrataan eri koetilanteiden välillä (esimerkiksi sanojen lukeminen versus konsonanttien katselu tai puheäänten kuuntelu versus lepo), jotta saadaan paikannettua ne aivoalueet, jotka aktivoituivat enemmän jommassakummassa tehtävässä.


title: Toiminnallinen magneettikuvaus

text: Toiminnallinen magneettikuvaus on kivuton ja siitä ei ole havaittu olevan haittaa tai vaaraa tutkittavalle, kun mittaus suoritetaan turvamääräykset huolellisesti huomioiden. Mittauksessa mahdollisena vaaratekijänä on jatkuvasti päällä oleva voimakas magneettikenttä, minkä vuoksi magneettikuvaushuoneeseen ei saa viedä mitään metalliesineitä, eikä henkilöitä, joilla on metallia kehossaan, voida tutkia tällä menetelmällä. Lisäksi mittalaitteesta kuuluu kova ääni ja kuulosuojausta on tästä syystä käytettävä mittauksen aikana. Mittaus kestää tyypillisesti noin puoli tuntia.


title: Toiminnallinen magneettikuvaus

text: Funktionaalinen magneettikuvaus antaa epäsuoraa tietoa aivojen aktivaatiosta. Niinpä onkin keskusteltu, kuinka hyvin funktionaalinen magneettikuvaus antaa tietoa todellisesta aivojen toiminnasta. Aivojen toiminta on nykyisen käsityksen mukaan voimakkaasti rinnakkaista eli toimintaa tapahtuu samaan aikaan useissa kohdin aivoja.


title: Toiminnallinen magneettikuvaus

text: Funktionaalisen magneettikuvauksen ehkä heikoin puoli liittyy ajalliseen tarkkuuteen. Aivoalueen aktivoitumisen jälkeen kestää noin viisi sekuntia ennen kuin havaittu signaali on voimakkaimmillaan.


title: Aurelia Cotta

text: Aurelia Cotta (k. 54 eaa.) oli roomalaiseen yläluokkaan kuulunut nainen. Hän oli diktaattori Julius Caesarin äiti. Hänen vanhempansa olivat luultavasti Marcus Aurelius Cotta ja Rutilia. Hänellä oli kolme veljeä Gaius Aurelius Cotta (vuoden 75 eaa. konsuli), Marcus Aurelius Cotta (vuoden 74 eaa. konsuli) ja Lucius Aurelius Cotta (vuoden 65 eaa. konsuli).


title: Aurelia Cotta

text: Aurelia meni naimisiin Gaius Julius Caesarin kanssa. Pari sai kaksi tytärtä ja noin vuonna 100 eaa. pojan, joka nimettiin isänsä mukaan.


title: Aurelia Cotta

text: Aurelia kuoli Caesarin ollessa Gallian-sotaretkellään.


title: Pekka Aalto (juoksija)

text: Ashprihanal Pekka Aalto (s. 27. elokuuta 1970 Tukholma) on suomalainen ultrapitkien matkojen kestävyysjuoksija. Aalto on voittanut New Yorkissa juostavan 3 100 mailin (4 988 kilometrin) juoksukilpailun kahdeksan kertaa, enemmän kuin kukaan muu, ja hänellä on hallussaan kilpailun maailmanennätysaika. Ultrajuoksu.fi:n mukaan Aalto on yksi maailman kovimmista ultrajuoksijoista.


title: Pekka Aalto (juoksija)

text: Vaikka Aalto on syntynyt Tukholmassa, hän on asunut Helsingissä yhdeksänkuukautisesta lähtien. Hän aloitti juoksuharrastuksensa 25-vuotiaana, juosten ensimmäisen monipäiväisen kisansa vuonna 1999, jolloin hän oli harrastanut jo pari vuotta pitkiä vaelluksia. 3 100 mailin ultrajuoksukisan, maailman pisimmän säännöllisesti järjestettävän juoksukilpailun, hän voitti ensimmäisen kerran vuonna 2000. Viimeisimmän voiton kilpailussa ja samalla ennätysjuoksun hän juoksi vuoden 2015 heinäkuussa ajalla 40 vuorokautta, 9 tuntia, 6 minuuttia ja 21 sekuntia, mikä paransi aiempaa ennätystä yli 23 tuntia. Voittaessaan hän oli ensimmäinen ihminen kilpailun 19-vuotisen historian aikana joka selvitti matkan alle 41:n vuorokauden. Niin ikään New Yorkissa juostavan vuosittaisen Kuuden päivän juoksun Aalto on voittanut kolme kertaa.


title: Pekka Aalto (juoksija)

text: Ultrajuoksun lisäksi Aalto harrastaa kallio- ja vuorikiipeilyä. Aalto on Sri Chinmoy Marathon Teamin jäsen, ja Ashprihanal on hänen Sri Chinmoyltä saamansa lisänimi, joka tarkoittaa "Tavoitteen tuli sydämessä". Ammatiltaan hän on lehdenjakaja.


title: Pekka Aalto (juoksija)

text: Pekka Aallon suorituksesta vuoden 2012 Kuuden päivän juoksu -kilpailussa on Mika Taanila tehnyt dokumentin "Kuuden päivän juoksu".


title: Pekka Aalto (juoksija)

text: Pekka Aalto on maininnut noudattavansa kasvisruokavaliota. Hän ei syö lihaa eikä kalaa, mutta käyttää kananmunia ja maitotuotteita.


title: Silja Kiehelä

text: Silja Kiehelä on suomalainen lastenkirjailija. Hänen teoksistaan tunnetuimpia on muun muassa "Sofia ja karhunkynsi", josta hän sai Lasten LukuVarkaus -palkinnon 2004.


title: Kärsämä

text: Kärsämä eli Kärsämänkylä on Siikalatvan kunnassa sijaitseva kylä, joka sijaitsee seututien 822 varressa, noin 15 kilometriä Temmeksen taajamasta Kestilän suuntaan. Kestilästä matkaa on noin 33 kilometriä ja Rantsilan taajamasta noin 8 kilometriä.


title: Kärsämä

text: Kylä oli Temmeksen kunnan eksklaavi vuoteen 2001, jonka jälkeen se liitettiin Tyrnävän ja Temmeksen kuntaliitoksen yhteydessä vuoden 2008 lopussa lakkautettuun Rantsilan kuntaan.


title: Antti Rantonen

text: Antti Rantonen (4. elokuuta 1877 Haapavesi – 23. tammikuuta 1961 Oulu) oli suomalainen kanteleensoittaja. Hän oli aikansa harvoja viisikielisen taitajia.


title: Antti Rantonen

text: Rantonen oli käynyt kauppakoulun ja työskenteli Haapavedellä kansakoulun apuopettajana ja tukkurin apulaisena sekä myöhemmin sukutilansa viljelijänä. Hän oli Haapaveden kunnanvaltuuston pitkäaikainen jäsen ja lautamies ja sai vuonna 1935 herastuomarin arvon. Rantonen kuului vanhaan kanteleensoittajasukuun ja hänen viisikielinen kanteleensa oli yli 200 vuotta vanha. Hän esiintyi vuonna 1935 Tukholman kuninkaanlinnassa.


title: David Ogden Stiers

text: David Allen Ogden Stiers (31. lokakuuta 1942 Peoria, Illinois – 3. maaliskuuta 2018 Newport, Oregon) oli yhdysvaltalainen näyttelijä, joka tunnetaan parhaiten roolistaan majuri Charles Emerson Winchester III:na samannimiseen elokuvaan perustuvassa televisiosarjassa "M.A.S.H.".


title: David Ogden Stiers

text: Stiers syntyi Peoriassa Illinoisissa ja kasvoi Eugenessa Oregonissa. Uransa alkupuolella hän esiintyi The Committee -nimisessä improvisaatioryhmässä, minkä jälkeen opiskeli näyttelemistä Juilliardissa. Televisiossa hän esiintyi pienissä rooleissa muiden muassa "Kojakissa" ja "Charlien enkeleissä". Vuonna 1977 hän alkoi esittää Charles Emerson Winchester III:tta sarjassa "M.A.S.H.". Tästä roolistaan Stiers sai yhteensä kolme Emmy-ehdokkuutta. Muita televisiosarjoja, joissa hän esiintyi, ovat muun muassa "Star Trek – uusi sukupolvi", "Murhasta tuli totta", "Enkelin kosketus", ja "Frasier".


title: David Ogden Stiers

text: Stiersin ensimmäinen elokuvarooli oli pieni kuuluttajan rooli George Lucasin elokuvassa "THX 1138" (1971). 1990-luvulla hän esiintyi sivurooleissa Woody Allenin elokuvissa "Varjoja ja sumua" (1991), "Rakkauden jumalatar" (1995), ja "Kaikki sanovat I love you" (1996). Hänen viimeinen näytelmäelokuvaroolinsa oli elokuvassa "The Majestic" vuodelta 2001.


title: David Ogden Stiers

text: Stiers teki myös useita äänirooleja, erityisesti Disneyn elokuviin, kuten "Kaunotar ja hirviö" (1991), "Pocahontas" (1995), "Notre Damen kellonsoittaja" (1996), ja "Lilo ja Stitch" (2002). Hän esiintyi myös anime-elokuvan "Henkien kätkemä" englanninkielisessä versiossa (2001) sekä lukuisissa piirrossarjoissa.


title: David Ogden Stiers

text: Stiers oli myös kapellimestari: hän johti yli 70 yhdysvaltalaista sinfoniaorkesteria.


title: Joensuu Wolves

text: Joensuun Amerikkalaisen Jalkapallon Kerho - Wolves r.y on vuonna 1985 perustettu, joensuulainen amerikkalaisen jalkapallon erikoisseura. Joukkue on ollut aktiivisena vuosina 1985–1995. Tällä hetkellä seuraan kuuluu miesten joukkue Wolves sekä naisten joukkue She-Wolves. Junioritoiminta on tarkoitus aloittaa uudelleen kaudella 2013. Edellisen kerran Joensuu Wolves juniorit osallistuivat kaudella 2011 B-junioreiden I-divisioonaan.


title: Joensuu Wolves

text: Wolvesin ensimmäinen harjoituspeli pelattiin huhtikuussa 1986 Imatralla hiekkakentällä Imatran Flashiä vastaan ja kesällä 1986 Wolves osallistui ensimmäisen kerran II-divisioonaan. Seuraavana vuonna joukkue nousi I-divisioonaan ja pelasi siellä kaudet 1988 ja 1989.


title: Joensuu Wolves

text: Wolves osallistui myös alle 20-vuotiaiden juniorien ensimmäiseen SM-sarjaan. Joukkueessa oli myös muutamia pelaajia Imatran Flashista. Wolves saavutti sarjassa SM-hopeaa vuonna 1987.


title: Joensuu Wolves

text: Wolves piti 1990-luvun alussa yhden välivuoden pelaajapulan vuoksi ja joutui luopumaan sarjapaikastaan I-divisoonassa. Välivuoden jälkeen joukkue kokoontui uudelleen ja Wolves palasi II-divisoonaan. Nousu I-divisioonaan oli pitkälti seuran ensimmäisen yhdysvaltalaisvalmentaja Luther Dobbinsin ansiota. Dobbinsin sopimus kesti yhden vuoden. Wolves teki uuden kahden vuoden sopimuksen suomalaiset sukujuuret omaavan yhdysvaltalaisvalmentaja Willard Tuomen kanssa. Näiden kahden valmentajan valmennusmetodit poikkesivat kuin yö ja päivä toisistaan. Paremmin leppoisana blues-miehenä mutta kovaa kuria pitävänä valmentajana tunnettu Jimmie Lawson valmensi kahden kesän ajan Wolvesia 1990-luvun puolivälissä.


title: Joensuu Wolves

text: Joensuun Wolves toiminta käynnistyi jälleen vuonna 2009 Kouvola Indiansin entisen pelaajan Jari Ruususen ja hänen Kouvolan aikaisen joukkuetoverin Marko Kinnusen ryhdyttyä organisoimaan seuran osallistumista kansallisiin sarjoihin. Kinnunen, joka itsekin on aloittanut peliuransa Wolvesissa, on saanut toimintaan mukaan myös muita alkuperäisen Wolvesin henkilöitä.


title: Joensuu Wolves

text: Joukkueessa oli n. 30 pelaajaa. Joukkueen valmennuksesta vastasi Suomessa yli kaksi vuotta asunut David Williams. Wolves osallistui syksyn 2009 aikana järjestettävään Suomen amerikkalaisen jalkapallon III-divisioonaan, jossa pelasivat myös Lahti Jets ja Jyväskylä Pirates. Myös Lieksa Legioona oli ilmoittautunut sarjaan mutta jättäytyi pois ennen turnausten alkua pelaajapulan vuoksi.


title: Joensuu Wolves

text: Ensimmäinen kausi Wolvesilla päättyi menestyksekkäästi, joukkue hävisi turnausmuotoisena pelatussa sarjassa ainoastaan yhden ottelun Jyväskylä Piratesille ja tällä seurauksella voittikin III-divisioonan.


title: Joensuu Wolves

text: Kaudelle 2010, edellisenä vuonna menestyksekkäästi III-divisioonan voittanut, Wolves nousi II-divisioonaan joukkueen rungon pysyessä lähes samana. Sarjaan ilmoittautuikin alun perin 14 joukkuetta, joista Hyvinkää Falcons jätti sarjapaikkansa ennen kauden alkua. Lohkojako kuitenkin oli ennätetty tekemään ja näin Wolves pelasikin runkosarjan 6 joukkueen lohkossa johon kuului: Kuopio Steelers, Nokia Ghosthunters, Jyväskylä Pirates, Lahti Jets sekä Tampere Angels.


title: Joensuu Wolves

text: Runkosarjan lopullinen sijoitus lohkonsa 3. joka tiesi paikkaa puolivälierissä Lieto Oakmeniä vastaan. Lieto osoittautui kuitenkin liian kovaksi vastustajaksi ja jatkoi välieriin lopputuloksella 52-6.


title: Joensuu Wolves

text: Runkosarjan loppusijoitus: Lohkon 3. tuloksella 3-2


title: Joensuu Wolves

text: Kaudelle 2011 joukkue ilmoittautui II-divisioonaan tavoitteenaan uusia edelliskauden pudotuspelipaikka. Tällä kertaa sarja jaettiin kolmeen lohkoon ja Wolvesin kanssa niinkutsutussa "Itä-lohkossa" pelasivat Hyvinkää Falcons, Jyväskylä Pirates, Tampere Saints (joka muutti nimensä Saintsiksi isäntäjoukkueen tiputtua Vaahteraliigasta) sekä uutena joukkueena II-divisioonaan lähtenyt Mikkeli Bouncers.


title: Joensuu Wolves

text: Kauden loppusijoitus: Lohkon 3. tuloksella 4-4


title: Joensuu Wolves

text: Kausi 2012 oli käännekohta seuralle. Wolves ilmoittautui II-divisioonaan kolmatta kautta peräjälkeen ja sarjaan ilmoittautui 15 joukkuetta. Sarja jaettiin edelliskauden mukaisesti kolmeen lohkoon ja Joensuun kanssa samassa lohkossa olivat: Kuopio Steelers, Vaasa Vikings, Jyväskylä Pirates sekä Oulu Northern Lights II. Oulu kuitenkin suljettiin sarjasta luovutettuaan runkosarjassa kaksi ottelua.


title: Joensuu Wolves

text: Runkosarja pelattiin totuttuun tapaan kaksinkertaisena ja edellisten kausien tuloksiin ei joukkue enää kauden aikana pystynyt, joukkue onnistui kauden aikana tekemään pelaamalla ainoastaan yhden maalin ja joutui kaudella myös luovuttamaan yhden ottelun. Wolves jäikin lohkonsa viimeiseksi.


title: Joensuu Wolves

text: Kauden loppusijoitus: Lohko 4. tuloksella 0-6


title: Joensuu Wolves

text: Kauden jälkeen seura myös päätti olla osallistumatta ensi vuonna pelattavaan II-divisioonaan pelaajapulan sekä seuran taloustilanteen vuoksi.


title: Terttu

text: Terttu on suomalainen naisen etunimi. Nimi tulee tietyntyyppistä pitkälapakkoista kukintoa tarkoittavasta sanasta terttu. Terttua ehdotettiin etunimeksi jo vuonna 1879, ja kun se vuonna 1929 otettiin almanakkaan, se oli jo yleistynyt. Tertun nimipäivä on 26. huhtikuuta.


title: Terttu

text: Huhtikuuhun 2016 mennessä Väestörekisterikeskuksen mukaan Terttu-nimen on saanut 29 500 henkilöä. Suurin osa heistä on syntynyt vuosien 1920 ja 1960 välisenä aikana.


title: Montenegron käsipallomaajoukkue

text: Montenegron käsipallomaajoukkue edustaa Montenegroa miesten kansainvälisissä käsipallo-otteluissa. Joukkuetta hallinnoi Montenegron käsipalloliitto.


title: Montenegron käsipallomaajoukkue

text: Vuonna 2006 Serbiasta itsenäistynyt Montenegro osallistui ensimmäiseen käsipallon arvoturnaukseensa vuonna 2008, jolloin joukkue sijoittui Norjan EM-kilpailuissa 12:nneksi. Vuoden 2013 MM-kilpailuissa joukkue sijoittui 22:nneksi.


title: Simo Halinen

text: Simo Halinen (s. 1963 Helsinki) on suomalainen elokuvaohjaaja -ja käsikirjoittaja, näyttelijä ja kirjailija.


title: Simo Halinen

text: Halinen on ohjannut ja käsikirjoittanut elokuvia ja televisiosarjoja. Häneltä on ilmestynyt kaksi romaania. Lisäksi hän on tehnyt lyhyitä dokumenttielokuvia.


title: Simo Halinen

text: Halisen pitkä elokuva "Kerron sinulle kaiken" tuli ensi-iltaan tammikuussa 2013. Elokuva käsittelee moderneja, urbaaneita ihmissuhteita. Pääosissa näyttelevät Leea Klemola, Peter Franzén ja Ria Kataja. Suomen Elokuvaohjaajaliitto SELO palkitsi Halisen elokuvasta Vuoden elokuvaohjaaja -palkinnolla.


title: Gaius Aurelius Cotta

text: Gaius Aurelius Cotta (kuoli 73 eaa.) oli roomalainen poliitikko ja oraattori. Hänen veljiänsä olivat Marcus Aurelius Cotta ja Lucius Aurelius Cotta. Julius Caesarin äiti Aurelia Cotta oli hänen siskonsa. Hänet ajettiin maanpakoon liittolaissodan jälkeen. Sullan päästyä valtaan hän palasi ja hänet valittiin vuoden 75 eaa. konsuliksi. Hän sääti lain jonka mukaan kansantribuunit saivat asettua ehdolle korkeimpiin virkoihin, vaikka Sulla vastusti tätä. Konsulikautensa jälkeen hän oli Gallia Cisalpinan maaherrana. Hän olisi saanut triumfin, mutta kuoli yllättäen palattuaan Roomaan. Cicero käytti häntä hahmona "de oratoressa" ja "de natura deorum", jossa Cotta puolustaa platonista filosofiaa.


title: Eldon Hoke

text: Eldon Hoke (23. maaliskuuta 1958 – 19. huhtikuuta 1997) oli yhdysvaltalainen muusikko, joka esiintyi usein nimellä El Duce. Hänet tunnettiin rumpalina ja laulajana rockyhtyeessä The Mentors.


title: Eldon Hoke

text: Hoke nousi kuitenkin laajempaan julkisuuteen, kun häntä epäiltiin Nirvanan keulahahmon Kurt Cobainin murhasta. Cobainin vaimo Courtney Love oli Hoken mukaan palkannut hänet murhaamaan Cobainin, mutta Hoke kieltäytyi. Laajempien tutkimusten jälkeen todettiin, että Cobain oli tehnyt itsemurhan, sillä hänen kuolinpaikaltaan löydettiin itsemurhaviesti.


title: Eldon Hoke

text: Hoke kuoli vuonna 1997 pudottuaan sillalta alas junaraiteelle ja jäätyään junan alle. The Mentors -yhtye on siitä lähtien toiminut ilman häntä.


title: Valko-Venäjän käsipallomaajoukkue

text: Valko-Venäjän käsipallomaajoukkue edustaa Valko-Venäjää miesten kansainvälisissä käsipallo-otteluissa. Joukkuetta hallinnoi Valko-Venäjän käsipalloliitto.


title: Valko-Venäjän käsipallomaajoukkue

text: Valko-Venäjän maajoukkue on osallistunut maailmanmestaruuskilpailuihin neljästi. Vuoden 1995 MM-kilpailuissa joukkue sijoittui yhdeksänneksi, vuonna 2013 sijalle 15, vuonna 2015 sijalle 18 sekä vuonna 2017 sijalle 11. EM-kilpailuihin joukkue on osallistunut viidesti parhaana tuloksenaan kahdeksas sija vuodelta 1994.


title: Iisakki Ratilainen

text: Iisakki Ratilainen (s. 22. joulukuuta 1986 Joensuu) on suomalainen uimari. Hän on kilpaillut kansainvälisellä tasolla muun muassa lyhyen radan EM-kilpailuissa 2007 lajinaan rintauinti.


title: Iisakki Ratilainen

text: Ratilainen edustaa Joensuun Uimaseuraa. Hän on menestynyt hyvin myös SM-tasolla. Ratilaisen henkilökohtaisena valmentajana toimii Sanna Kolehmainen, joka nimettiin vuoden 2007 valmentajaksi Pohjois-Karjalassa.


title: Matkijalintu (romaani)

text: Matkijalintu () on Sean Stewartin vuonna 1998 ilmestynyt Teksasiin sijoittuva maagis-realistinen romaani. Kirjan on julkaissut suomeksi Karisto vuonna 2007 J. Pekka Mäkelän suomennoksena. Teos oli World Fantasy -palkinnon ehdokkaana. Suomennos oli ehdokkaana Tähtifantasia-palkinnon saajaksi.


title: Sorokimalainen

text:
Sorokimalainen ("Bombus soroeensis") on mesipistiäisiin kuuluva kimalaislaji. Sorokimalainen on ulkonäöltään samanlainen kuin kartanokimalainen ("Bombus hypnorum"), mutta sitä paljon pienempi. Sorokimalainen muistuttaa väritykseltään mantukimalaista ("Bombus lucorum").
Sorokimalainen on ravintokasvien suhteen generalisti, mutta se suosii kuitenkin erityisesti kellokasvien ("Campanulaceae") ja kanervan ("Calluna vulgaris") kukkia. Kirjoloiskimalainen ("Bombus quadricolor") loisii sorokimalaisten pesissä.


title: Linux Standard Base

text: Linux Standard Base eli LSB on Linux-käyttöjärjestelmälle kehitetty standardi ja sertifikointi järjestelmän ohjelmistoista ja asetuksista. LSB varmistaa, että Linux-käyttöjärjestelmä ei pirstaloidu eri käyttöjärjestelmiksi, mitä tapahtui Unix-käyttöjärjestelmälle, joka pirstaloitui aikojen saatossa useaksi eri kaupalliseksi käyttöjärjestelmäksi, jotka olivat keskenään yhteensopimattomia. LSB pyrkii pitämään ohjelmistokehityksen myös yksinkertaisena.


title: Linux Standard Base

text: Käyttöjärjestelmän suosion määrää sen päällä toimivien ohjelmistojen saatavuus sekä toiminnot. Yksittäiset ohjelmoijat sekä suljetun lähdekoodin ohjelmistoja kehittävät yritykset joutuvat ongelmiin Linux-käyttöjärjestelmän useiden jakelupakettien kanssa. Eri jakelupaketit sisällyttävät eri versioita kirjastoista ja tallentavat eri hakemistoihin asetustiedostot. Tämä on aikoinaan pakottanut ohjelmistokehittäjän kohdistamaan ohjelmiston jakamisen sekä myymisen vain valituille jakelupaketeille ja on asettanut eri jakelupakettien käyttäjät eriarvoiseen asemaan, kun ohjelmistokehityksen tavoitteet on jouduttu rajaamaan tiettyihin jakelupaketteihin kehitys- sekä ylläpitokustannuksien pitämiseksi alhaisena.


title: Linux Standard Base

text: LSB-standardin tarkoituksena on poistaa nämä rajoitukset ja varmistaa, että Linux-käyttöjärjestelmä ei pirstaloidu useaksi eri käyttöjärjestelmäksi, vaan säilyttää käytettävyyden sen eri jakelupakettien kesken sekä ohjelmistojen helpon asennuksen ja jakamisen. Ohjelmistot on LSB-standardin myötä mahdollista paketoida vain kerran.


title: Linux Standard Base

text: Linux Standard Base yleiset ohjelmistojen paketointi- sekä asennussäännöt. Samoin se määrittää yleiset ohjelmistokirjastot ja niiden valinnat. Järjestelmän asetustiedostot, tiedostojen sijainnit, järjestelmän komennot sekä ohjelmistojen ABI (Application Binary Interface) -rajapinnat järjestelmälle (sekä sovellus- että järjestelmätasoille) määrittelee LSB.


title: Linux Standard Base

text: LSB-standardi on suunniteltu lähtökohdiltaan olemassa olevilta standardeilta. Se määrittelee sovelluksien binäärirajapinnat ajoympäristölle.


title: Linux Standard Base

text:
Pääasialliset LSB:n sisältämät standardit ovat:
Muita hyödynnettäviä standardeja ovat:


title: Linux Standard Base

text: Yksittäisten kirjastojen rajapintojen saatavuudelle LSB määrittelee rakenteet ja yksilöi tiedostorakenteet jokaiselle rajapinnalle. Nämä komponentit sisältävät jaetut kirjastot ohjelmoijille (mukaan lukien C++), tiedostojärjestelmän rakenteen (määritellen mistä löytyvät mitkäkin tiedostot), julkisten rajapintojen toimintatavat, ohjelmistojen paketoinnin tiedot, ohjelmiston toiminta esi- ja jälkiasennuksessa ja niin edelleen.


title: Linux Standard Base

text: LSB-standardi takaa taaksepäinyhteensopivuuden lähdekoodi- sekä binääritasolla alkaen versiosta LSB 3.0. Toisin sanoen ohjelmisto, joka on tehty LSB X.Y (X.Y >=3.0) -versiolle toimii Linux-käyttöjärjestelmän jakelupaketissa, joka on sertifioitu tai yhteensopiva vastaavan LSB-version tai uudemman kanssa. Tämä tarkoittaa, että LSB 3.0 versiolle tehty ohjelmisto toimii myös LSB 3.1, 3.2, 3.3 sekä 4.0 version kanssa yhteensopivan tai sertifioidun jakelupaketin kanssa.


title: Linux Standard Base

text: Taatakseen yhteensopivuuden taaksepäin LSB-standardin kehityspolitiikan mukaisesti rajapintoja ei poisteta standardista, vaan ainoastaan lisätään. Kuitenkin LSB-standardista poistetaan rajapintoja tietyn säännön mukaisesti tarvittaessa. Kun rajapinta on ollut viimeisissä kolmessa suuressa versiossa (LSB X.Y missä suuri versio on X muutos) tai noin kuuden vuoden välein. Aikaisemmissa LSB-standardin versioissa 1.x ja 2.x taattiin binääriyhteensopivuus vain suurien versioiden aikana. Vasta 3.x version myötä on taattu yhteensopivuus myös niiden välillä.


title: Kafka rannalla

text: Kafka rannalla () on Haruki Murakamin vuonna 2002 ilmestynyt maagis-realistinen romaani. Teos sai vuonna 2006 World Fantasy -palkinnon sekä Franz Kafka -palkinnon.


title: Kafka rannalla

text: Kirja on ilmestynyt suomeksi vuonna 2009 Juhani Lindholmin käännöksenä Tammen Keltaisessa kirjastossa. Suomennos on tehty amerikanenglannista japaninkielisen alkuteoksen sijasta. Suomennos sai vuoden parhaan käännetyn fantasiaromaanin Tähtifantasia-palkinnon.


title: Kafka rannalla

text: Kirjan tarina seuraa kahta toisilleen näennäisen tuntematonta henkilöä, joiden kohtalot kuitenkin vähitellen lomiutuvat yhteen kerronnan vaihdellessa heidän välillään.


title: Kafka rannalla

text: Toinen päähenkilöistä on 15-vuotias Kafka, joka karkaa kotoaan Tokiosta välttääkseen isänsä langettaman oidipaalisen kirouksen sekä etsiäkseen äitiään ja siskoaan. Lopulta hän löytää majapaikan rauhallisesta Komuran muistokirjastosta Takamatsusta, jossa hän tutustuu kirjaston erikoislaatuiseen henkilökuntaan. Hän viettää siellä aikaansa lukien Richard Burtonin käännöstä "Tuhannen ja yhden yön tarinoista" ja Natsume Sōsekin koottuja, kunnes poliisi alkaa etsiä häntä raa'an murhatapauksen johdosta.


title: Kafka rannalla

text: Kafkan rinnalla kulkee tarina vanhasta Nakatasta. Hänen muistinsa pyyhkiytyi täysin lapsuudessa sattuneessa selittämättömässä "Riisikulhokukkulan tapauksessa", jonka jälkeen hän on omien sanojensa mukaan ollut ”vähän tyhmä”. Yksinkertaisuutensa vuoksi Nakatalle maksetaan kuukausittaista apurahaa, jolla hän pystyy elättämään itsensä jouduttuaan lopettamaan työnsä konkurssiin ajautuneessa huonekaluverstaassa. Nakata ei osaa lukea eikä kirjoittaa, muttei myöskään kykene ajattelemaan abstrakteja asioita, ja on näin ollen varsin tyytyväinen nykyhetkeen keskittyvään elämäänsä. "Riisikulhokukkulan tapauksen" jälkeen Nakata myös huomasi osaavansa puhua kissojen kanssa, ja toimiikin vanhuudenpäivillään aikansa kuluksi kadonneiden kissojen etsijänä. Erästä kissaa, "Gomaa", jäljittäessään hänen elämänsä kuitenkin ajautuu raiteiltaan, ja tapahtumaketju kuljettaa hänet kauas kotoaan Tokiosta ensimmäistä kertaa elämässään. Hän ystävystyy rekka-autonkuljettajan, Hoshinon, kanssa. Tämä ottaa Nakatan kyytiinsä ja pian kiintyy vanhaan mieheen. Matkan aikana Nakata alkaakin muistaa asioita lapsuudestaan.


title: Kafka rannalla

text: "Kafka rannalla" yhdistelee Murakamille tyypilliseen tapaan populaarikulttuuria, arkipäiväisiä yksityiskohtia, maagista realismia, jännitystä, huumoria, seksuaalisuutta ja monisyistä sekä toisinaan hämmentävää juonta. Dialektiikka ja teesit sekä japanilaisten uskontojen, erityisesti shinton, perinteet ovat teoksessa merkittävässä osassa. Kirjan päähenkilöt eroavat merkittävästi Murakamin kertomusten tyypillisistä hahmoista – kuten "Norwegian Woodin" Toru Watanabesta ja "The Wind-Up Bird Chroniclen" Toru Okadasta – jotka yleensä ovat keski-ikää lähenteleviä tavanomaisia persoonallisuuksia.


title: Kafka rannalla

text: Musiikin voima ja kauneus vuorovaikutuksen välineenä on yksi romaanin keskeinen teema – jopa kirjan nimi tulee kuvitteellisesta popkappaleesta, jonka Kafka saa kuultavakseen kirjastossa. Myös Beethovenin musiikkia, erityisesti Arkkiherttua-trioa, käytetään metaforana eräänlaiselle synninpäästölle. Kirja on myös ottanut vaikutteita Georg Hegeliltä, ja sisältääkin suoran viittauksen häneen.Kirjan julkaisun jälkeen Haruki Murakamin japanilainen julkaisija perusti internet-sivun, jolla lukijat pystyivät kysymään kysymyksiä kirjasta. Murakami vastasi henkilökohtaisesti noin 1200 kysytyistä 8000 kysymyksestä. Kirjailijan verkkosivuilla julkaistussa haastattelussa Murakami toteaa kirjan olevan helpommin ymmärrettävissä, mikäli sen lukee useaan otteeseen: "”Kafka rannalla sisältää useita arvoituksia, mutta niihin ei tarjota ratkaisua. Sen sijaan useat näistä arvoituksista yhdistyvät, ja näiden arvoitusten vuorovaikutuksen kautta ratkaisu alkaa muodostua. Tämän ratkaisun muoto tulee olemaan jokaiselle lukijalle yksilöllinen. Toisin sanoen, arvoitukset toimivat osana ratkaisua. Sitä on hankala selittää, mutta sellaista romaania minä lähdin kirjoittamaan.”"


title: Kafka rannalla

text: Teoksen vastaanotto on ollut pääasiassa myönteinen, osin varauksin. Romaania on kiitetty sujuvaksi, monimuotoiseksi, kiehtovaksi ja humoristiseksi teokseksi.


title: Kafka rannalla

text: "New Statesmanin" William Skidelskyn mielestä "Kafka rannalla" on todellisuuspakoa, niin nokkela ja pinnalta katsoen monimuotoinen kuin se onkin. ”Epäilemättä tuhannet tulevat lukemaan sen ja uskomaan että he ovat löytäneet perustavan totuuden elämästä. Sopii toivoa, että suurimmalla osalla heistä on puolustuksena se, että he ovat teini-ikäisiä.” "The Sunday Timesin" Hugo Barnaclen mielestä Murakami ei kuitenkaan ole vain viihdyttäjä: romaanissa on omaa erikoislaatuista vakuuttavuutta. "The Timesin" Tobias Hillin mukaan "Kafka rannalla" ei tenhoavuudestaan huolimatta ole Murakamia parhaimmillaan, ja ajoittain sen lukeminen on turhauttavaa. Kaikki kirjan ainesosat eivät sovi yhteen.


title: Kafka rannalla

text: Kriitikko Jouni Huhtasen mukaan Murakami käsittelee myyttisiä aineksia vahvasti: kirjailija onnistuu sisällyttämään teokseensa kielikuvia ja symboleja, jotka ovat sekä todentuntuisia että sadunomaisia. Huhtasen mukaan ”Murakamilla on kyky kirjoittaa näkyviin vain kaikkein välttämättömin, mistä syystä teoksen tyyli säilyy kauttaaltaan helppolukuisena. Paikoin romaanin kieli lähenee melodisuutta ja antaa sen suorasanaiselle kerronnalle omalaatuisen runouden tunnun.” "Ilkka"-lehden arvostelijan Pentti Orhasen mukaan Murakamin proosan lukeminen muistuttaa musiikin kuuntelukokemusta: ”[t]unnemme pääsevämme osalliseksi jostakin merkittävästä, vaikka emme kykenekään määrittelemään mitä se on”. "Turun sanomien" Erkki Kanervan mielestä kirja on loistelias teos, jonka ääressä lukija nauttii mielikuvituksen ilotulituksesta. Teos antaa hyvin myönteisen kuvan ihmisten kyvystä tuntea myötätuntoa, rakkautta ja ystävyyttä. Laajan teoksen mikään sivu ei ole turha.


title: Käsipallo kesäolympialaisissa 1996

text: Atlantan vuoden 1996 kesäolympialaisissa pelattiin käsipalloa sekä miehissä että naisissa. Miesten käsipallokullan vei Kroatia ja naisten turnauksessa voiton vei Tanskan joukkue.


title: Keikarijalohaukka

text: Keikarijalohaukka ("Falco femoralis") on amerikkalainen jalohaukka.


title: Keikarijalohaukka

text: Linnun pituus on 30–40 cm, siipien kärkiväli noin 90 cm ja paino 208–305 g (koiras), 271–460 g (naaras). Aikuisen linnun selkäpuoli on sinimusta, alapuoli vaalea, alaperä ja koipien höyhenet (housut) punertavat, pyrstö mustavalkoraitainen, koivet, nokka, vahanahka ja paljas alue silmien ympärillä on keltainen. Sukupuolet ovat samanvärisiä, nuori lintu on (kuvassa) on ruskehtava.


title: Keikarijalohaukka

text: Keikarijalohaukat elävät Amerikassa Meksikon pohjoisosista ja Trinidadista Etelä-Amerikan eteläosiin saakka. Se kuitenkin puuttuu laajoilta alueilta, muun muassa Amazonin altaasta. Teksasiin ja New Mexicoon on kotiutunut pieni erillinen kanta, joka ainakin osittain on Peregrine Fundin siirtämistä linnuista muodostunut. Lajin elinympäristön ala on noin 12 miljoonaa neliökilometriä ja maailman populaation koko on 50 000–500 000 yksilöä. Laji on taantunut monin paikoin, erityisesti esiintymisalueen pohjoisosissa.


title: Keikarijalohaukka

text: Keikarijalohaukka asuttaa monen tyyppisiä avomaita, kuten savanneja, kaktuksia kasvavaa autiomaata, pensasmaita ja soita. Se elää sekä alavilla mailla että korkealla vuoristossa, Andeilla jopa 4,6 km:n korkeudella.


title: Keikarijalohaukka

text: Pesä on tavallisesti jonkun toisen petolinnun vanhassa pesässä, joskus puun tai kaktuksen päällyskasvin päällä. Naaras munii kaksi tai kolme munaa, joita se hautoo noin kuukauden. Poikaset jättävät pesän lentokykyisinä 30–35 päivää vanhoina.


title: Keikarijalohaukka

text: Haukka saalistaa aamuvarhain pääasiassa lintuja, iltahämärissä myös hyönteisiä, pikkujyrsijöitä, liskoja ja käärmeitä. Pari saalistaa usein yhdessä.


title: Nuanjoki

text: Nuanjoki on Kiiminkijoen vesistöön kuuluva pieni joki Utajärven kunnan Särkijärven kylässä. Se saa alkunsa Nuanjärvestä ja laskee etelästä pohjoiseen Säynäjään ja siitä edelleen Säynäjäjokea ja Särkijokea myöten Kiiminkijokeen. Joki on kapea ja puromainen, sen ylittää puolessa välissä Ponteman itälaidalta lähtevä metsäautotie. Jokivarsi on kokonaan asumatonta, joki on pääosin suvantoa eli kulkee alavien rämeiden kautta.


title: Rautalohikäärmeen tytär

text: Rautalohikäärmeen tytär () on Michael Swanwickin vuonna 1993 ilmestynyt fantasiaromaani, joka yhdistää fantasiaa ja tieteiskirjallisuutta. Romaanin on julkaissut suomeksi Like vuonna 2003 Hannu Tervaharjun käännöksenä.


title: Rautalohikäärmeen tytär

text: Kirja oli Arthur C. Clarke -palkintoehdokas ja World Fantasy -palkintoehdokas 1994 ja sijoittui toiseksi Locus-palkintoäänestyksessä fantasiakirjojen luokassa 1994.


title: Säynäjäjoki (Utajärvi)

text: Säynäjänjoki on Kiiminkijoen vesistöön kuuluva pieni joki.


title: Säynäjäjoki (Utajärvi)

text: Joki sijaitsee Utajärven kunnan Särkijärven alueella. Se lähtee Säynäjä -nimisestä järvestä ja laskee Särkijokea pitkin Kiiminkijokeen. Joen ylittää ylävirran puolella Säynäjälle menevä metsäautotie. Jokivarsi on asumaton Hautalan taloa lukuun ottamatta, joka on Särkijoen liittymän kohdalla. Hautalasta hieman ylävirtaan on kaksi joen laajentumaa, ensin suurempi Leppilampi ja sitten pieni Keskilampi, jonka yläpuolelta jokeen laskee Ulkusesta oja. Ylävirralla jokeen laskee oja myös Pikku-Säynäjästä. Joessa on sekä koskipaikkoja että suvantoja, aikoinaan se lienee ollut osa Kiiminkijoen uittoaluetta.


title: Juha Kela

text: Juha Tapio Kela (24. elokuuta 1950 – 3. toukokuuta 1985) oli suomalainen muusikko. Hänet tunnetaan parhaiten gospelyhtye Pro Fidesta, jossa hän soitti koskettimia vuodesta 1974 kuolemaansa asti vuoteen 1985.


title: Juha Kela

text: Kelalla oli jo ennen Pro Fideen liittymistä vahva musiikillinen tausta kotiseudullaan Kotkassa, missä hän oli ollut mukana muun muassa paikallisessa "Hair"-musikaalissa.. Tultuaan uskoon hän lähti opiskelemaan teologiaa ja kirkon nuorisotyötä. Liityttyään Pro Fide -yhtyeeseen vuonna 1974 hänen kiinnostuneisuutensa progressiivisesta rockista alkoi näkyä yhtyeen linjassa. Kelan aikana yhtye julkaisi levyt "Joh. 3:16" (1976), "Lauluja Kahdesta Maailmasta" (1980), "Pro Fide" (1981) ja "Tupla" (1983). Lisäksi Juha Kela vastasi isolta osin Mikko Kuustosen ensimmäisen soololevyn "Jää kuuntelemaan" (1979) tuotannosta ja musiikin sävellyksestä. Kristillistä nuorisotyötä Suomen Raamattuopistolla leipätyökseen tehnyt Kela oli viimeisinä vuosinaan suunnitellut heittäytymistä sivuun gospelmusiikista ja ryhtymistä soittamaan täysipäiväisenä ammattimuusikkona.


title: Juha Kela

text: Kelalla oli neljä lasta: laulaja-lauluntekijä Anssi Kela, muusikko Ville Kela ja kaksi tytärtä. Vuonna 1984 hän rakensi perheelleen omakotitalon Vihtiin. Hieman reilu vuosi tämän jälkeen hän kuoli auto-onnettomuudessa kuorma-autoa ohittamaan lähteneen henkilöauton törmättyä häneen.


title: Megan Prescott

text: Megan 'Meg' Prescott (s. 4. kesäkuuta 1991) on brittiläinen näyttelijä, joka tunnetaan parhaiten roolistaan Katie Fitchinä televisiosarjassa "Skins – liekeissä". Hänen sisarensa Kathryn Prescott esittää samassa sarjassa Katien, Megan Prescottin roolihahmon, identtistä kaksoissisarta, Emilyä.


title: Megan Prescott

text: Prescott teki näyttelydebyyttinsä BBC:n saippuaoopperassa nimeltä "Doctors" vuonna 2008. Prescott osallistui "Skins – liekeissä" -sarjan kolmannen tuotantokauden kuvauksiin esittämällä Katie Fitchiä, Emily Fitchin identtistä kaksoissisarta. Emilyä näytteli Prescottin oikea kaksoissisar Kathryn Prescott. Jaksojen esittäminen aloitettiin tammikuussa vuonna 2009.


title: Megan Prescott

text: Prescott on kaksoissisartaan Kathryn Prescottia kuusi minuuttia nuorempi.


title: Abdullah Khadr

text: Abdullah Ahmed Khadr (s. 30. huhtikuuta 1981) on Khadrin perheen toinen lapsi ja Ahmed Said Khadrin vanhin poika. Hän on myöntänyt ostaneensa aseita al-Qaidalle, mutta sanoo olleensa ryhmän johtajan kanssa lämpimissä väleissä ainoastaan isänsä kautta eikä ollut itse varsinainen jäsen.


title: Abdullah Khadr

text: Abdullah kertoo, että lapsena hänen mielikuvaansa Jannasta liittyi nopeita autoja. Vuonna 1994 hänet lähetettiin Khaldenin koulutusleirille, yhdessä veljensä Abdurahmanin kanssa, missä hänet tunnettiin nimellä Hamza.Omar Nasiri väitti myöhemmin tavanneensa Abdullahin työskennellessään leirin sairaalassa, missä tämä olisi kertonut Nasirille nähneensä joukon Khostin afgaaneja räjähtäneen yritettyään ottaa talteen osia räjähtämättömästä pommista. Abdullah ei kuitenkaan itse muista kohtaamista. Veljeksillä oli tapana tapella jatkuvasti keskenään leirillä ja kerran heidän riitansa tulistui niin paljon, että veljekset osoittivat toisiaan harjoittelemillaan aseilla molempien huutaessa toisilleen, mutta lopulta eräs kouluttajista astui heidän väliinsä. Vuonna 1997 veljesten välit paranivat Abu Laith al-Libin ansiosta, joka voitti veljesten luottamuksen ja kunnioituksen kertomalla heille Dubaista ja Ferrarista. Tämä ei kuitenkaan kestänyt kauan, sillä perheen jätettyä Najim Jihadin asuinalueen 1998, Abdurahman ja Abdullah päätyivät taistelemaan paikoista autossa ja kinaan päätteeksi Abdullah jahtasi veljeään auton ympäri AK-47 kädessään.


title: Abdullah Khadr

text: Vanhimpana poikana Abdullahin tehtävänä oli usein ajaa rampautunutta isäänsä ympäri Pakistania. Kun Yhdysvallat hyökkäsivät Afganistaniin, perhe erosi toisistaan. Vuonna 2002 Abdullahin sisar Zaynab vei veljensä Abdulkareemin Lahoreen, missä hänen kaksivuotias tyttärensä tarvitsi lääketieteellistä hoitoa. Sisaruksiin liittyi myöhemmin myös Abdullah, koska tämä tarvitsi leikkauksen rustokudoksen poistamiseksi nenästään.


title: Abdullah Khadr

text: Myöhemmin Talibanin puhemies ilmoitti, että 26. tammikuuta 2004 korpraali Jamie Murphyn tappanut itsemurhapommittaja oli Kanadan kansalaisen poika. Useat yhtäläisyydet itsemurhapommittajan ja Abdullahin välillä sai pian jotkut uskomaan, että murhan takana oli Abdullah, sillä hän oli veljeksistä ainoa, jonka sijaintia ei tiedetty. DNA-näytteet kuitenkin todistivat ettei kyseessä ollut Khadr.


title: Abdullah Khadr

text: Abdullahia haastateltiin vuoden 2004 dokumenttia "Son of al Qaeda" varten ja tämä tunnusti käyneensä Khaldenin koulutusleiriä. Hän kuitenkin totesi, että Afganistanissa kymmenenvuotiaalle oli yhtä tavallista oppia käsittelemään AK-47:ää kuin kanadalaiselle lapselle oppia pelaamaan jääkiekkoa. Tämän kommentin myötä Richard J. Griffin nimesi Khadrin yhdeksi maailman vaarallisimmista miehistä.


title: Abdullah Khadr

text: Vuonna 2000 korkea-arvoinen al-Qaidan jäsen otti Abdullahiin yhteyttä ja otti tämän mukaansa ostamaan aseita Pohjoista liittoa vastaan ja varustamaan afganistanilaisia koulutusleirejä.


title: Abdullah Khadr

text: Väitetään, että vuonna 2003 Abdullahin isää pyydettiin järjestämään taisteluita lähellä Pakistanin Shagain rajaa ja samalla 22-vuotiasta Abdullahia pyydettiin auttamaan aseiden hankinnassa aikaisempien kokemustensa johdosta. Khadrin väitetään alkaneen välittää aseita isälleen ja alkaneen myydä näitä edelleen muille taistelijoille. Näiden arvo oli oletettavasti yhteensä 20 000 dollaria, joista Abdullah sai itselleen 5000 dollarin palkkion. Abdullahin väitetään jatkaneen asekauppaa vielä isänsä kuoltua lokakuussa 2003.


title: Abdullah Khadr

text: Khadrin uskotaan myös avustaneen Pakistanin taistelijoita GPS:n kanssa, näiden haluttua mitata matkan paikalliselta hautausmaalta talolle, jonka Khadr uskoi kuulunuut pääministeri Shaukat Azizille. Myöhemmin hänelle selvisi asunnon kuuluneen presidentti Pervez Musharraf ja Khadrin ystävät pidätettiin lähellä hautausmaata. Lokakuussa 2004 Khadrin väitetään ostaneen viisi neuvostoliittolaista 9K38 Igla ilmatorjuntaohjusta 1000 dollarin kappalehintaan 29-vuotiaalta Lashkar-e-Taiban jäseneltä, jonka kanssa hän tarjosi jakavansa tuotot myytyään aseet 5000 dollarin kappalehintaan samalle miehelle, joka oli opettanut hänelle aseiden hankkimista vuonna 2000.


title: Abdullah Khadr

text: Yhdysvaltain tiedustelupalvelu piti Khadria uhkana ja tarjosi 500 000 dollarin palkkiota hänen vangitsemisesta. Khadr vangittiin 15. lokakuuta 2004 ja neljä päivää myöhemmin häntä alettiin haastatella näennäisessä vankilassa. Tätä jatkui seitsemäntoista päivää, kunnes Kanada sai tietää kansalaisensa kaappauksesta marraskuussa, sillä tiedot oli piilotettu julkisuudelta kansallisen turvallisuuden takia. Kanadalainen muistio Khadrista luvatusta palkkiosta kuitenkin vuoti julkisuuteen vuonna 2007. Toimittajia varoitettiin julkistamasta tietoa ja tämän johdosta "The Globe and Mail" haastoi hallituksen oikeuteen määräyksestä asian salassapitämiseen. Tuomari Richard Mosley päätti, että tieto voitaisiin julkistaa toukokuussa 2008.


title: Abdullah Khadr

text: Pakistanin väitetään tarjonneen kotiuttaa Khadrin Kanadaan useita viikkoja pidätyksensä jälkeen, mutta kanadalaiset viranomaiset kieltäytyivät ja kehottivat Pakistania siirtämään Khadr Yhdysvaltaan FBI:lle.


title: Abdullah Khadr

text: Huhtikuussa 2005 Kanadan ratsupoliisin lähetti terrorismin vastaisesta projektista vastanneet virkamiehensä Pakistaniin kuulustelemaan Khadria kolmeksi päiväksi. Abdullah kertoi heille, että ollessaan 14-vuotias, hänen isänsä oli ostanut kaksi paria radiopuhelimia Abdullah Almalkilta, mutta myöhemmin hänen lakimiehensä väittivät lausunnon johtuneet saamastaan kohtelusta pakistanilaisilta viranomaisilta. Häneltä myös kysyttiin Amer el-Maatista, jonka Khadr sanoi työskennelleen mattokauppiaana al-Qaidan kieltäydyttyä antamasta hänelle eläkettä el-Maatin saatua aivovamman auto-onnettomuudessa. Mahmoud Jaballahista kysyttäessä Khadr sanoi ainoastaan tunteneensa tämän arabian kielen ohjaajana, joka kulki nimellä Abu Ahmed. Toronton imaamista Aly Hindysta Khadr kertoi, että tämä oli käynyt lyhyesti Musab al-Surrin harjoitusleiriä useita vuosia ennen syyskuun 11. päivän iskuja, minkä myös Hindy oli myöntänyt. Kanadan ratsupoliisi jättäytyi sittemmin tapauksesta todeten, että Khadria ei voitaisi syyttää Kanadan lain alla, sillä millään Pakistanin virkamiesten painostuksen alla tehdyistä lausunnoista ei olisi arvoa oikeudessa. Khadria kävi haastattelemassa myös FBI:n toimihenkilöt.


title: Abdullah Khadr

text: Pakistan kieltäytyi yhä luovuttamasta Khadria Yhdysvalloille ja vaati tämän palauttamista Kanadaan. 23. marraskuuta 2005, Bostonin tuomioistuin hyväksyi syyttäjä James B. Farmerin vaatimuksen luovuttaa Khadr Kanadaan ja kahdeksan päivää myöhemmin Kanada suostui vastaanottamaan Khadrin Pakistanista. Ajoitus sai kriitikot spekuloimaan, että Kanada halusi auttaa Yhdysvaltoja kiertämään Pakistanin kieltäytymisen Khadrin luovuttamisesta Yhdysvaltoihin.


title: Abdullah Khadr

text: Abdullah palasi Kanadaan 2. joulukuuta 2005 ja häntä vastaan saapui ratsupoliiseista Konrad Shourie ja muita virkamiehiä, jotka haastattelivat häntä 2,5 tuntia. Kaksi päivää myöhemmin Khadr suostui jälleen FBI:n haastatteluun. Tuomioistuimen tiedostoista käy ilmi, että ratsupoliisi tutki sekä Khadria että Zaynabia terrorismiin liittyvästä toiminnasta. Tämä sai useat toimittajat pohtimaan, miksei häntä kuitenkaan syytetty mistään Kanadan lain alla. Viettäessään kuusitoista päivää vapaudessa Kanadassa, Khadr oli ratsupoliisin jatkuvassa tarkkailussa. Hän totesi julkisuudessa, että hän ei ollut koskaan kuulunut al-Qaidaan eikä hänen tekojaan tarvinnut pelätä.


title: Abdullah Khadr

text: 17. joulukuuta 2005 Khadr sai puhelinsoiton Kanadalaiselta poliisilta ja häntä pyydettiin tapaamiseen läheiseen McDonald'siin. Kun Khadr saapui paikalle yhdessä äitinsä ja veljensä kanssa, hänet pidätettiin ja Khadr sai tietää, että hänestä oli tehty pidätysmääräys Bostonissa. Myös Khadrin äiti pidätettiin tämän lyötyä poliisia, samalla kun Khadrin veli Abdurahman otti pidätyksestä valokuvia kamerapuhelimellaan. Seuraavana päivänä pääministeri Paul Martin puhui Abdullahista ja muista Khadrin perheen jäsenistä todeten, että heillä on samat oikeudet kuin muilla Kanadan kansalaisilla oikeusprosessin aikana.


title: Abdullah Khadr

text: 22. toukokuuta 2006 Khadr joutui tappeluun toisen vangin kanssa puhelimen käytöstä vankilassaan Torontossa. Hän esiintyi pian tämän jälkeen oikeudessa asianajajanaan John Silver ja hänen luovutustutkinta Yhdysvaltoihin oli määrä alkaa 30. lokakuuta. 7. huhtikuuta 2008, Khadr esiintyi Toronton tuomioistuimessa vastustamassa luovutustaan Yhdysvaltoihin ja väitti tunnustuksensa Pakistanissa johtuneet ainoastaan kidutuksesta.


title: Janne Laurila

text: Janne Laurila on suomalainen muusikko. Hänet toimi Office Building -yhtyeen laulavana kitaristina ja pääasiallisena lauluntekijänä.


title: Janne Laurila

text: Vuonna 2009 Laurila julkaisi suomenkielisen sooloalbumin Kultaisia pisteitä, jonka materiaalia hän esittää keikoilla Tuhlaajapojat-yhtyeensä kanssa. Kokoonpanoon kuuluvat Tuomas Luukkonen (kitara), Ville Rauhala (basso) sekä Juppo Paavola (rummut).


title: Janne Laurila

text: Vuonna 2013 Lumpeela Julkaisut julkaisi albumin Janne Laurila ja Tuhlaajapojat.


title: Wilhelm von Nottbeckin puisto

text: Wilhelm von Nottbeckin puisto sijaitsee Tampereella historiallisella Finlaysonin tehdasalueella. Puisto on saanut nimensä Finlaysonin tehtaanjohtaja Wilhelm von Nottbeckin mukaan. Hän rakennutti puiston vuonna 1848.


title: Wilhelm von Nottbeckin puisto

text: Puisto on englantilaistyylinen eli suhteellisen vapaamuotoinen ja luonnonmukaiseen vaikutelmaan pyrkivä puisto. Aiemmin siellä oli myös 1800-luvulla rakennettuja kasvihuoneita, mutta ne purettiin 1970-luvulla ja niiden paikalle tehtiin pysäköintialue.


title: Wilhelm von Nottbeckin puisto

text: Puisto siirtyi kaupungin omistukseen vuonna 1995, jolloin se sai myös nykyisen nimensä. Puistossa sijaitsevia nähtävyyksiä ovat Finlaysonin palatsi ja Kotkankallion muistomerkki.


Pyöräsuunnistuksen nuorten maailmanmestaruuskilpailut järjestettiin ensimmäisen kerran Ostródassa Puolassa vuonna 2008, jonka jälkeen ne tullaan järjestämään vuosittain. Osallistumisoikeus on, kuten muissakin suunnistuksen nuorten arvokisoissa, kilpailuvuoden aikana enintään 20 vuotta täyttävillä.


title: The Resistance

text: The Resistance on englantilaisen vaihtoehtorockyhtye Musen viides studioalbumi, joka julkaistiin 14. syyskuuta 2009. Albumin miksasi Mark Stent ja tuotti yhtye itse.


title: The Resistance

text: Albumi ylsi Yhdysvalloissa Billboard 200 -listan sijalle 3. Suomessa se debytoi Suomen virallisen listan sijalla 4, ja nousi niin ikään kolmannelle sijalle. Se pysyi listalla yhteensä 50 viikkoa.


title: Titan Klin

text: Titan Klin () on venäläinen jääkiekkoseura, joka on kotoisin Klinistä, Moskovan alueelta. Seura pelaa Venäjän toisella sarjatasolla Vysšaja Ligassa.


title: Titan Klin

text: Seura perustettiin vuonna 1991 nimellä "Himik Klin", mutta nimi vaihdettiin pian Titaniksi. Seura pelasi Neuvostoliiton toisella sarjatasolla Pervaja Ligassa 1991–1992 ja jatkoi siitä Venäjän toiselle sarjatasolle Vysšaja Ligaan, jossa se on pelannut siitä lähtien. Ainoa poikkeus on kausi 2004–2005, jolloin Titan osallistui Eastern European Hockey Leagueen.


title: Steve Caballero

text: Steve Caballero (s. 8. marraskuuta 1964 San José) on yhdysvaltalainen rullalautailija. Hän on kehittänyt tempun nimeltä "Caballerial", toiselta nimeltään "BackSide Fakie 360 Ollie". Temppu tehdään, kun rullalaudalla liikutaan takajalka edellä ("Fakie"), hypätään ilmaan ("Ollie") ja pyöritään täysi kierros ("360") rintamasuuntaan päin.


title: Steve Caballero

text: Caballero aloitti rullalautailun vuonna 1976 ollessaan 12-vuotias. 15-vuotiaana hän teki ensimmäisen amatöörisponsorisopimuksensa Powell Peraltan kanssa.


title: Viikko ennen vappua

text: Viikko ennen vappua on vuonna 2009 valmistunut suomalainen lyhytelokuva. Sen on käsikirjoittanut Ilmari Aho yhdessä Hamy Ramezanin kanssa, joka on myös ohjannut elokuvan. Elokuva on osa suomalainen novellielokuva 2008 -hanketta, jonka rahoituksesta vastasi Suomen elokuvasäätiö yhdessä YLE Yhteistuotantojen kanssa. Tuotantoyhtiönä toimi For Real Productions Oy, joka on Kinotar Oy:n tytäryhtiö.


title: Viikko ennen vappua

text: Tomi (16) ja Aino (12) ovat sisaruksia ja toistensa parhaita ystäviä, joita yhdistää innostus jalkapalloon. Ainon joukkueen fanaattisena kannattajana Tomille on tärkeää, että joukkue voittaa mestaruuden. Tomin ja Ainon äiti Marjo tekee lastensa elämästä vaikeaa jatkuvilla bileillään. Äitinsä arvaamattomaan käytökseen tottunut Tomi huolestuu kuitenkin todella vasta tajutessaan, että hänen oma siskonsa on muuttumassa. Aino ei olekaan enää se kiltti, jalkapalloon keskittyvä pikkusisko, jollaisena Tomi on tottunut Ainoa pitämään. Tomille paljastuu, että Aino on muuttumassa nopeasti. Hän koettaa estää siskonsa muutoksen, mutta joutuu huomaamaan, ettei toista ihmistä voi hallita väkisin. Tomin on opittava luottamaan sekä itseensä, että muihin. Ainoastaan sitä kautta hän ja Aino voivat päästä elämässä eteenpäin.


title: Viikko ennen vappua

text:
Aamulehdessä, Turun Sanomissa ja Etelä-Suomen sanomissa julkaistiin Anne Välinoron kirjoittama arvostelu elokuvasta. Välinoro antoi elokuvalle neljä tähteä.
""Viikko ennen vappua on kaunis, koskettava ja hämmentävän sujuvasti tehty novellielokuva kahdesta sisaruksesta pääkaupunkiseudun lähiössä."... "Ramezan saa nuoret näyttelijänsä tavattoman luonteviksi, nuorukaisen sielun väikkymään kevarin sivupeilissä ja betonilähiön runoilemaan kevään kalvaudessa.""


title: Viikko ennen vappua

text:
Viikko ennen vappua pääsi ainoana suomalaisena elokuvana vuoden 2010 Clermont-Ferrandin lyhytelokuvajuhlien kansainväliseen kilpailusarjaan. Festivaalille ilmoitettiin 5121 elokuvaa (Suomesta 62), joista kilpailun ohjelmistoon valikoitui 78. Elokuva palkittiin juryn erikoismaininnalla.
Clermont-Ferrand on yksi maailman arvostetuimmista lyhytelokuvafestivaaleista.


title: Viikko ennen vappua

text: Kuvausformaatti: Super 16 mm. Esitysformaatti: 35 mm, HD, Digibeta. Kuvasuhde: 1:1.85 (35 mm), 1:1.78 (HD). Ääni: Dolby Digital, Dolby SR


title: Lucky Luke – Lähde länteen!

text: Lucky Luke – Lähde länteen! () on vuonna 2007 ensi-iltansa saanut ranskalainen animaatioelokuva, joka perustuu Morrisin luomaan Lucky Luke -sarjakuvahahmoon. Elokuvan ohjasi Olivier Jean Marie, joka myös käsikirjoitti sen yhdessä Jean-François Henryn kanssa. Lucky Lukea ääninäytteli Lambert Wilson. Elokuva sijoittuu vuoteen 1880.


title: Lucky Luke – Lähde länteen!

text: Elokuva on saanut vahvasti vaikutteita Morrisin ja Goscinnyn alkuperäistarinoista. Eniten elokuva perustuu Vankkurikaravaani-tarinaan, mutta muutamia yksityiskohtia on otettu myös tarinoista Daltonit tekevät parannuksen, Ran-Tan-Plan saa perinnön sekä Daltonit häissä.


title: Lucky Luke – Lähde länteen!

text:
Lucky Luke on viemässä Daltonin veljeksiä oikeuteen New Yorkiin, mutta veljekset onnistuvat pakenemaan ja ryöstävät pankin. Ryöstön aikana Averell Dalton kuitenkin soheltaa dynamiitin kanssa ja räjäyttää koko pankin kappaleiksi. Tästä huolimatta Daltonin veljekset saavat ryöstösaalinsa ja pakenevat poliiseilta. He kätkevät ryöstösaaliinsa yksinäisiin vankkureihin. Tilanteen rauhoituttua veljekset palaavat vankkureiden luo, mutta huomaavat paikalla olevan nyt useita satoja samanlaisia vankkureita, jotka ovat matkalla Kaliforniaan. Daltonit lähtevät matkaamaan kohti Kaliforniaa vankkureiden perässä Lucky Luken valvovan silmän alla.
"Atari" kehitti ja julkaisi elokuvasta videopelin, "Go West! A Lucky Luke Adventure", vuonna 2007. Peli julkaistiin tietokoneelle, Nintendo DS:lle sekä Wiille.


title: Lead Sails Paper Anchor

text: Lead Sails Paper Anchor on Atreyun neljäs studioalbumi. Se on yhtyeen ensimmäinen Hollywood Recordsin kautta julkaistu albumi. Albumista tuli todella suosittu ja varsikin kappaleet "Doomsday", "Falling Down", "Becoming the Bull" ja "Slow Down" saivat suosiota. Levy on huomattavasti rennompi kuin kaksi aiempaa, sillä se ei sisällä läheskään niin paljon karjumista ja juuri tämän takia levy menestyikin edeltäjiä paremmin.


title: Bach Collegium Japan

text: Bach Collegium Japan (BCJ) on kokoonpano, joka koostuu orkesterista ja kamarikuorosta. Sen perusti vuonna 1990 Masaaki Suzuki tarkoituksenaan esitellä japanilaisyleisöille eurooppalaista barokkimusiikkia. Suzuki johtaa orkesteria edelleen. Orkesteri soittaa periodisoittimilla ja on erikoistunut barokkimusiikkiin. Sen vuosittaisiin ohjelmiin kuuluu mm. Johann Sebastian Bachin kantaattien konserttisarja.


title: Bach Collegium Japan

text: Vuodesta 1995 kokoonpano on levyttänyt pohjoismaiselle BIS-levymerkille. Sen kuuluisin levytysprojekti on Bachin kirkkokantaattien sarja, johon kuuluu tällä hetkellä 50 julkaisua. Muita merkittäviä levytyksiä ovat mm. J. S. Bachin Matteus- ja Johannespassiot, H-mollimessu, Jouluoratorio sekä Händelin Messias.